text:
Camshron: Thig tuilleadh chumhachdan 'a dh'aithghearr'
Thigeadh tuilleadh chumhachdan gu Holyrood "a dh'aithghearr" ma thèid bhòtadh an aghaidh neo-eisimeileachd, a rèir Dhaibhidh Chamshroin.
Thuirt Mgr Camshron gun leigeadh tuilleadh fèin-riaghlaidh le BPA "barrachd cho-dhùnaidhean a dhèanamh airson fàs agus obraichean a bhrosnachadh".
Thuirt am Prìomhaire gur e bhòt airson fuireach san RA an "roghainn cheart" do ghnìomhachasan na h-Alba, agus don t-sluagh.
Thug Prìomh Mhinistear na h-Alba dùbhlan do Mhgr Camshron aon chumhachd ùr ainmeachadh a dheadh a thoirt do Phàrlamaid na h-Alba ma bhòtas an sluagh an aghaidh neo-eisimeileachd agus a leigeadh leotha obraichean a chruthachadh.
Rinn Mgr Camshron òraid do cheannardan gnothachais aig dinnear bhliadhnail an CBI ann an Glaschu oidhche Ardaoin, 's iomairt an referendum sna seachdainean mu dheireadh.
Chaidh faighneachd do Mhgr Camshron an gealladh e tuilleadh chumhachdan nan deadh neo-eisimeileachd a dhiùltadh agus, nan gealladh, cuin.
Fhreagair am Prìomhaire: "'S e ghealladh, agus gu h-aithghearr, am freagairt goirid airson sin."
Ann am freagairt do Mhgr Salmond, thuirt Mgr Camshron gun robh an cumhachd mar-thà aig Pàrlamaid na h-Alba tuilleadh obraichean a chruthachadh agus gun toireadh an tuilleadh "fèin-riaghlaidh fhiosgail" a tha san amharc aig na Tòraidhean cothrom do Holyrood "barrachd cho-dhùnaidhean a dhèanamh airson fàs agus obraichean a bhrosnachadh ann an Alba".
Anns an Ògmhios, mhol na Tòraidhean gum bu chòir tuilleadh smachd a bhith aig BPA air a' chìs luach-leasaichte, a' chìs chosnaidh agus sochairean.
'Roghainn cheart'
Thuirt Mgr Camshron: "'S e an roghainn cheart do ghnìomhachas, an roghainn cheart do dh'eaconamaidh na h-Alba agus an roghainn cheart do shluagh na h-Alba fuireach taobh a-staigh na Rìoghachd Aonaichte.
"Tha e a' toirt cothrom do ghnìomhachas Albannach a bhith a' malairt air feadh na Rìoghachd Aonaichte agus sa mhargaidh shingilte Eòrpaich.
"Tha e a' toirt dhut meudachd gus diofar a dhèanamh air feadh an t-saoghail.
"Ach tha a' chinnt agad cuideachd, am fios gum bi thu a' cumail an Not mar do chuid airgid, tha thu a' cumail do chuid mhargaidhean fosgailte, tha thu a' cumail do chothroman gnìomhachais mar a tha iad an-diugh."
Thuirt e cuideachd: "'S e tè den iomadh ceist nach eil Ailig Salmond air a bhith comasach a fhreagairt, dè an suidheachadh anns am biodh Alba nam bhòtadh daoine airson sgaradh.
"Chan eil fios aig muinntir na h-Alba dè an t-airgead a bhiodh iad a' cleachdadh, chan eil fios aca dè cho fada 's a bhiodh aca ri feitheamh airson faighinn air ais dhan Aonadh Eòrpach, chan eil fios aca dè an suidheachadh anns am biodh iad a thaobh chrìochan, a thaobh chìsean agus a h-uile càil eile."
Na òraid dhan CBI, thuirt Mgr Camshron: "Bidh Alba a' dèanamh a dhà uimhir de mhalairt ris a' chòrr den RA 's a bhios i a' dèanamh ris a' chòrr den t-saoghal gu lèir - malairt a tha a' cumail taic ri millean cosnadh Albannach.
Thuirt e cuideachd: "Chan ann gun adhbhar a tha seo a' tachairt. Tha e a' tachairt ri linn chomasan muinntir na h-Alba, agus na cothroman a tha a' tighinn an lùib a bhith mar phàirt de rudeigin nas motha.
"Margaidh mhòr aig an taigh, le taic bho airgead choitcheann, cìsean coitcheann, riaghailtean coitcheann, gun chrìochan, gun chosgaisean thar-crìche, gun casg air gluasad bathair, airgid no daoine. 'S e a th' againn dha-rìribh, eaconamaidh nan cothroman."
"Roghainn shoilleir"
Aig a' cheart àm, tha Ailig Salmond air mìneachadh a dhèanamh air sia cumhachdan a bhiodh aig a' Phàrlamaid Albannaich fo neo-eisimeileachd, a leigeadh leatha obraichean a chruthachadh san dùthaich.
- Smachd air siostam cìse gnìomhachais
- Smachd air cùisean ionmhais
- Smachd air Cìs an Luchd-siubhail Adhair
- Smachd air poileasaidh fastaidh
- Smachd air poileasaidh mhalairt
- Smachd air poileasaidh in-imreachd
Anns an deasbad telebhisein eadar am Prìomh Mhinistear agus ceannard Nas Fheàrr Còmhla Alasdair Darling, a chaidh a chraoladh air a' BhBC, dh'iarr Mgr Salmond air Mgr Darling trì cumhachdan ùra gus cosnaidhean a chruthachadh a gheibheadh Holyrood mar phàirt den RA ainmeachadh.
Aig thoiseach air òraid Mhgr Camshron, chuir am Prìomh Mhinistear dùbhlan den aon sheòrsa mu choinneimh a' Phrìomhaire.
Dh'innis Mgr Salmond dhan BhBC: "Tha coltas gun deach Alasdair Darling a phutadh gu aon taobh a-nis - chan fhaod e fiù 's a dhol an sàs ann an còmhradh fòn, chaidh Dùghlas Alexander a chur na àite sa mhadainn an-diugh - tha Daibhidh Camshron fiù 's air a dhol na àite a-nis.
"'S e an trioblaid, cuin a tha Daibhidh Camshron gu bhith treun gu leòr gus dèanamh na tha Alasdair Darling air a dhèanamh, agus 's e sin a dhol an sàs ann an deasbad?"
Riaghailtean
Thug Coimisean an Taghaidh rabhadh don CBI gun cumar sùil air a' cho-labhairt aca, feuch nach bris iad na riaghailtean a thaobh cosgais fhad 's a tha iomairt an referendum a' dol.
Bhreithnich an Coimisean gur e obair iomairt a th' anns an dinnear, seach gu bheil dùil gun cuir am Prìomhaire dìon air an Aonadh na òraid.
Chaidh a dhearbhadh don Choimisean nach cosg an tachartas nas motha na £10,000, agus ri linn sin chan fheum iad clàradh mar bhuidhinn-iomairt oifigeil fo na riaghailtean cosgais.
Na bu tràithe den bhliadhna, chlàr an CBI mar bhuidhinn-iomairt oifigeil air taobh Nas Fheàrr Còmhla, ach chuir iad às den bhallrachd sin an dèidh do grunn bhall an cuid ballrachd a tharraing ri linn.


c: text/html

text:
- TIOTAL
- Long luchd-dìtidh an 'Success' ann an lagan Sligh'-uisge Chaledonian, Inbhir Nis
- EXTERNAL ID
- GB1796_1999_116_329
- ÀITE
- Inbhir Nis
- SIORRACHD/PARRAIST
- INBHIR NIS: Inbhir Nis 's Am Bànath
- LINN
- 1890an; 1900an
- NEACH-FIOSRACHAIDH
- Tasglann Dhealbhan-camara na Gàidhealtachd (IMAG)
- AITHNEACHADH MAOINE
- 11317
- KEYWORDS
- long-chiomach
luingean
bàtaichean
Success
sligh' uisge Chaledonian
taisbeanadh
long eilthireach
ceannaiche
slige luing prìosain
Long luchd-dìtidh an 'Success' ann an lagan Sligh' Uisge Chaledonian, Inbhir Nis. Chaidh an long mun cuairt an t-saoghail mar thaisbeanadh eadar 1895-1942. Tha "worth a visit" air a pheantadh air a cliathaich agus tha bratach le "convict ship" sgrìobhte air ri fhaicinn air taobh dheis na deilbh. Chaidh a cur air bhog ann an 1840, agus bha I air a dèanamh à fiodh tìog agus de mheud 117'3'' x 26'8'' x 22'5''. Anns a' chiad leth-cheud bliadhna de a seirbheis bha I ann an dreuchdan eadar-dhealaichte, nam measg mar long luchd-dìtidh, long malairt agus long phrìosanach. Chaidh a sgrios le teine air a' 4mh dhen Iuchar 1946
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Highland Photographic Archive

robotstxt: allowed

filter: keep


text:
- TIOTAL
- 37417 air trèana a' fàgail A' Bhlàr Dhubh
- EXTERNAL ID
- PC_HRS_TRAINS_004_661
- ÀITE
- Am Blàr Dubh
- SGÌRE
- Am Blàr Dubh
- SIORRACHD/PARRAIST
- ROS: Urrath
- NEACH-FIOSRACHAIDH
- Comunn Rèile na Gàidhealtachd
- AITHNEACHADH MAOINE
- 28632
- KEYWORDS
- locomotaibhean
trèanaichean
Dìosail Clas 37 a' fàgail A' Bhlàr Dhubh air trèana luchd-siubhail a' dol a dh'Inbhir Nis.
Chaidh 37417 a thogail le English Electric ann an 1965. Chaidh a toirt a-mach à seirbheis ann an 2008.
Chaidh 309 locomotaibh dìosail Clas 37 a thogail dha Rèile Bhreatainn uile gu lèir eadar 1960 agus 1965. Uaireannan thathas a' toirt iomrach orra mar locothan 'English Eletric Type 3' agus chaidh am far-ainm 'Tractors' a thoirt orra air sgàth fuaim sònraichte am pìoban smùide.


text:
Taisbeanadh nan Tuathanach
Ag ullachadh airson Ralaidh Obrach Deimhidh na bliadhna seo ann an Srath Narrann.
-
'S e seo an siathamh ralaidh obrach ann an Deimhidh, ann an uachdar Shrath Narrann, 29mh an t-Sultain.
-
Bidh na h-uidhir de sheann uidheaman agus innealan tuathanais gan taisbeanadh, 's gan cleachdadh aig an ralaidh.
-
Chìthear na h-innealan a' treabhadh, a' buain agus a' bualadh air a' bhlàr a-muigh, le còrr is 100 tractar an làthair.
-
Tha Iain MacLeòid a' fuireach ann an Deimhidh, agus tha ùidh mhòr aige sna seann tractaran agus innealan.
-
Tha cuid de na h-innealan a' dol air ais mu 100 bliadhna 's an còrr.
-
Bidh cuid de dhaoine a' dèanamh oidhirp mhòir gus na seann innealan a chumail ann an staid ghleansaich mar a bha iad nuair a rinneadh iad.
-
Tha eachdraidh chudromach aig Alba a thaobh a bhith a' leasachadh innealan àiteachais.
Gailearaidh dhealbhan
Island images: 50s images exhibited
- 23 An t-Iuchar 2015
Dealbhan às Uibhist air an Taisbeanadh
- 22 An t-Iuchar 2015
Dubhadh na Grèine
- 20 Am Màrt 2015


text:
’S àbhaist don phrìomh shràid Inbhir Narann a bhith cho trang sna feasgaran ’s a tha i fad an latha. Bidh na daoine a tha a’ draibheadh sìos gus biadh-luath a cheannaich ag adhbharachadh sin. Ma bhios an t-acras ort tha tagadh anabarrach pailt agad ma bhios beagan airgid nad phòcaid. Ma choimhdeas tu air a h-uile càil a tha seo a’ tachairt a h-uile feasgar feumaidh mi aideachadh nach eil sgeul idir air seacadh anns an eaconamaidh, dhomhsa tha fhathast airgead gu leòr aig daoine gus a leithid suipear a cheannaich. Ma bhios duine sam bith a’ beachdachadh air biadh sa bhaile bidh iad a-mach air na bùthan mòra a tha airson àite fhaighinn sa bhaile agus gu h-àraidh Sainsburys. Chuir iadsan a-steach iarrtais dealbhaidh airson làrach air taobh an ear Inbhir Narann. Dè cho seasmhach ’s a tha an suidheachadh seo ge-tà?
Mhothaich mi gun deach prìs lofa suas bho £1.23 gu £1.36 an seachdain seo. ’S e àrdachadh de bharrachd air 10% a th’ ann an siud. Am bi àrdachadh eile ann an ath sheachdain? Sa bhliadhna a chaidh seachad chaidh a’ phrìs ruis suas 70% air a’ mhargaidh eadar-nàiseanta. Ann an ùine nach bi fada am bi airgead gu leòr againn gus biadh a cheannaich san dòigh àbhaisteach dhuinn?
Bha an Times a-mach air ciamar a tha Buidheann nan Dùthchannan Aonaichte airson Biadh agus Aiteachas iomagaineach air sgàth ’s gun do chlàr iad ùpraid co-cheangailte le biadh ann am Morocco. Mexico, Uzbekistan, Yemen, Guinea, Mauritanina agus Senegal. A-raoir chunnaic mi aithris air an telebhisean a sealltainn sabaid san Èiphit eadar am poileas agus luchd-obrach air stailc agus aon de na gearanan as motha a th’ aca? ’S e sin nach eil airgead gu leòr aca gus biadh a cheannaich. Fiù ’s anns na Stàitean Aonaichte tha 28,000,000 a’ cumail beò le taic bho stampaichean bhìdh.
Carson a tha a’ phrìs bhìd a’ sìor dol an àirde? Uill gu h-iongantach, ’s ann an iomairt ‘uaine’ a gheibh thu pàirt mhòr den choire. Thionndaidh mòran tuathanach san t-saoghal gu bàrr ‘connadh-uaine’, biofuels mar a chanas iad.
Am bidh feadhainn eile a’ faighinn bàis leis an t-acras gus cothrom a thoirt dhuinn ar cuid chàraichean a’ lìonadh le connadh-uaine?


text:
- TIOTAL
- Comann Gàidhealach Shrath-spè & Ruidhle, prògram 1928
- EXTERNAL ID
- Z_GB1796_GRANT_979_65_HS+RS_002_001
- DEIT
- 1928
- LINN
- 1920an
- NEACH-FIOSRACHAIDH
- Taigh-tasgaidh is Gaileiridh Ealan Inbhir Nis (stuth làmh-sgrìobhte)
- AITHNEACHADH MAOINE
- 6584
- KEYWORDS
- srathan-spè
prògraman
cuirmean-ciùil
Tha comainn Shrath-spè agus Ruidhle air a bhith mar phàirt chumanta den t-saoghal ciùil traidiseanta ann an Alba bho chaidh a' chiad chomann a chruthachadh ann an Dùn Èideann ann an 1881. Chaidh meur na Gàidhealtachd a stèidheachadh ann an 1903. Bha aon de na buill stèidhidh, Alasdair Grannd (cuideachd aithnichte air an ainm 'Battan'), na stiùiriche air a' chomann suas gu àm a bhàis ann an 1942, faisg air dà fhichead bliadhna.
Tha am prògram clò-sgrìobhte seo airson Cuirm Chiùil Comann Gàidhealach Shrath Spè & Ruidhle ann an Crothaidh air an 6mh Giblean 1928. Am measg chuspairean sa phrògram tha cluiche fìdhle leis fhèin bho Alasdair Grannd agus amhrain bho dhiofar dhaoine mar a' Bh. Uas. NicLeòid agus Mghr. MacIlleDhuibh. Tha an comann a' fosgladh agus a' dùnadh na cuirme ciùil le 'Taghaidhean Gàidhealach'


text:
Hans Blix
'S e neach-poileataigs agus riochdaire dioplòmasach às an t-Suain a th' ann an Hans Martin Blix (Uppsala, 28 an t-Ògmhios 1928).[1] Tha e air a bhith ag iomairt ann am poileataigs fad a bheatha mar bhall nan Liberalerna (a tha a' gabhail ri Libearalas) an dà chuid san t-Suain agus thall thairis cuideachd. Chaidh e gu Oilthigh Uppsala agus Oilthigh Cholumbia agus fhuair e dotaireachd à Oilthigh Chambridge.[2] Fhuair e dotaireachd ann an lagh à Oilthigh Stockholm ann an 1959 cuideachd.[3] B' ann à Jämtland a bha an teaghlach Blix o chion fhada. Bha athair na cheimigear agus b' e ollamh a bh' ann a sheanair.
Bho 1962 gu ruige 1978, riochdaicheadh e An t-Suain aig co-labhairtean dì-armachaidh ann an Geneva. Bha e na Mhinistear nan Dùthchannan Cèin (Suainis: utrikesminister) airson nan Libearalach fad bliadhna eadar 1978 agus 1979 agus b' e esan fhèin a bha os cionn na h-iomairt san dùthaich airson cumhachd niùclasach a chumail, ann an 1980.[4] Fhuair e dreuchd mar cheannard na Buidhne Eadar-nàiseanta airson Chumhachd Niùclasach ann an 1981, far an robh e gus a leig e a dhreuchd dheth ann an 1997.[5] Nuair a bha Na Stàitean Aonaichte agus a chuid chaidreabhaich airson ionnsaigh a thoirt air Ioràc ann an 2003, thàinig e air ais. Bha na thuirt e an aghaidh argamaidean nan Stàitean gu math connspaideach, leis gu robh esan gan comhachadh.[6]


text:
-
- Follow Trèanaichean, tramaichean is tràilidhean on WordPress.com
Dealbhan Flickr
Tag Archives: Glasgow subway
Subway Ghlaschu 3.0 #gàidhlig @glasgowsubway
Tha dealbhan air tighinn am bàrr de na trèanaichean ùra airson Subway Ghlaschu air twitter. Great to see first look at new Subway trains at Int transport trade fair #InnoTrans2018 with manufacturer Stadler. The new trains are a key part … Cum ort a leughadh
Air a phostadh ann an rathaidean-iarainn, Subway Ghlaschu, Uncategorized Air a thagadh Glasgow subway, Glasgow Underground, subway ghlaschu Sgrìobh beachd
Iomairt airson soidhnichean #Gàidhlig air Subway Ghlaschu
Dè an rathad-iarainn a bhios an àireamh as motha de luchd na Gàidhlig is luchd-ionnsachaidh na Gàidhlig a’ cleachdadh gach latha? Chan eil fhios agam le cinnt, ach chanainn gur e Subway Ghlaschu a th’ ann. Agus ’s e Subway … Cum ort a leughadh
Air a phostadh ann an Gàidhlig, Iomairtean, rathaidean-iarainn, Subway Ghlaschu, Uncategorized Air a thagadh bilingual signage, dà-chànanach, Glaschu, Glasgow subway, soidhnichean 2 beachd(an)


text:
Michelangelo
'S e deilbhear, peantair, ailtire agus bàrd Eadailteach a bha ann am Michelangelo Buonarroti (ainm slàn Michelangelo di Lodovico Buonarroti Simoni, IPA: /mikeˈlandʒelo di lodoˈviːko ˌbwɔnarˈrɔːti siˈmoːni/, 6 am Màrt 1475, Caprese - 18 an Gearran 1564, An Ròimh). Bha e beò aig àm Linn an Ath-bheòthachaidh. Am measg nan ìomhaighean snaighte as ainmeile leis tha David agus Pietà vaticana, agus tha e cuideachd glè chliùiteach air sàilleibh nan dealbhan air ballachan is mullach a' Chaibeal Sistine.


text:
Dàil air an MV Loch Seaforth
Cha bhi am bàt'-aiseig ùr, an MV Loch Seaforth, a' tòiseachadh air an t-slighe eadar Steòrnabhagh is Ulapul cho tràth 's a bhathar an dùil.
Dh'innis a' chompanaidh CMAL, aig a bheil uallach airson aiseagan Chaledonian Mhic a' Bhriuthainn, gum bi dàil sa chùis ri linn trioblaidean le siostaman eleactronaigeach.
Thathas an dùil gum bi deireadh an t-Sultain ann mus tèid aca air deuchainean mara a thòiseachadh oirre.
Tha Cathraiche Còmhdhail Chomhairle nan Eilean Siar cuideachd air draghan a thogail mu cho trang 's a tha an t-slighe aiseig an-dràsta, 's nach bi cùisean càil nas fheàrr nuair a thig an Loch Seaforth.
Soitheach ùr
Thathas a' togail an Loch Seaforth ann an gàrradh Flensburger anns a' Ghearmailt, aig cosgais £42m.
Chaidh a togail gu sònraichte airson na slighe.
Gabhaidh i 700 neach-siubhail, 143 càr agus 20 carbad coimearsalta.
Tha an MV Isle of Lewis, a th' air a bhith air an t-slighe bho 1995, air na h-uimhir de thrioblaidean fhulang sna bliadhnaichean a dh'fhalbh agus i gu tric san doc airson obair-càraidh.
Bidh an soitheach ùr nas motha na an Isle of Lewis agus comasach air seòladh nas luaithe.
Gun dearbhadh
Bha dùil ris an Loch Seaforth air a' Chuan Sgìth aig toiseach an t-Sultain, ach tha CMAL air a ràdh gu bheil dàil ann.
Thuirt a' chompanaidh gu bheil obair a' leantainn air an aiseig, a bhios a' seòladh air an t-slighe eadar Ulapul agus Steòrnabhagh, ach gun robh trioblaidean air nochdadh a thaobh nan siostaman eleactronaigeach nach b' urrainnear a leasachadh.
Tha dùil gum faigh CalMac sealbh air a' bhàta aig deireadh an t-Sultain, nuair a gheibh an criutha cothrom a dhol air bòrd gus fàs cleachdte rithe agus deuchainnean a dhèanamh oirre.
Chan eil dearbhadh ann fhathast cuin a thòisicheas i gu h-oifigeil air an t-slighe aice.
Gearainean
An-dràsta fhèin ge-tà, an teis-meadhan an t-Samhraidh, tha gearainean air nochdadh nach eil àite ri fhaighinn do chàraichean air an MV Isle of Lewis.
Tha dragh air Cathraiche Còmhdhail Chomhairle nan Eilean Siar, Iain MacAoidh, nach bi cùisean càil nas fheàrr nuair a thig an aiseag ùr.
"Tha sinn air a bhith a' gearain ris an Riaghaltas bho chionn mhìosan mòra, gu h-àraidh on a chuala sinn gun robh an aiseag ùr a' tighinn.
"Tha e a' dèanamh dragh mòr dhuinn, a' bhuaidh a tha e a' toirt air na h-Eileanan - air luchd-turais, 's air daoine a tha a' falbh 's a' tighinn len obair. Tha e duilich gu bheil iad air an tionndadh air falbh.
"Chan e sin a-mhàin, ach mar a tha e a' buntainn ri eaconamaidh nan eilean. Chan eil ann ach seusan turasachd goirid agus feumaidh sinne a h-uile càil as urrainn dhuinn a tharraing dha na h-Eileanan a tha seo, agus tha seo a' cur bacadh oirnn," thuirt Mgr MacAoidh.
CalMac
Thuirt labhraiche bho ChalMac: "Bhiodh sinn a' sùileachadh gum biodh seòlaidhean glè thrang mun àm seo den bhliadhna, ach tha rùm ri fhaotainn aig amannan eile.
"Chan eil dòigh shìmplidh ann gus tuilleadh chlàraidhean a ghabhail air na làithean as trainge, agus dh'iarradh sinn air daoine nach eil air an cuingealachadh a thaobh amannan siubhail beachdachadh air amannan siubhail eile.
"Bhiodh e cuideachd feumail nan leigeadh duine sam bith a tha clàraichte, ach nach eil air chomas no an dùil siubhal, fios thugainn cho luath 's a ghabhas.
"Tha sinn air aontachadh le buidheann turasachd nan Eilean Siar sùil gheur a chumail air clàraidhean air slighean aiseig nan Eilean Siar, gus faicinn an gabh trafaig sam bith a ghluasad o no seòlaidhean as trainge."


text:
Beathaichean
Moo thuirt a’ bhò anns a’ bhàthaich
Seàll an uair a thà
A bheil sibh a’ dol gam bhleoghann?
Gus am faigh sibh bainne blàth.
Hee Haw thuirt an t-each anns an stàball
Seall an uair a thà
Chan eil dad agam ri ithe
Ach cnapan tioram sràbh!!
Gog Gàg thuirt a’ chearc air an spiris
Seall an uair a thà
Tha thìd agaibh biadh a thoirt dhòmhsa
Is gheibh sibh ugh mòr blàth.
Quack Quack thuirt an tunnag san t-seada
Seall an uair a thà
Leigibh mise a-mach à seo
Is thèid mi cuairt gun an tràigh.
Oink Oink thuirt a’ mhuc anns an fhàile
Seàll an uair a thà
Càit’ bheil mo pheile biadh
Agus deoch ’s mi leis a’ phàthadh?
Och thuirt a’ chaora dhubh-cheannach
Nach bochd dhaibh mar a thà
Tha mi muigh an seo a’ criomadh an fheòir
Gach oidhche agus latha.
Tha sinne air an tuathanas
Aig Seòras Aonghais Bhàin
Tha esan cumail sùil oirnne
Gach oidhche agus là.
00:02:30


text:
Ath-nuadhachadh an t-Subway
Tunail air fo-thalamh Ghlaschu Tha e coltach gun tèid rathad-iarainn fo-thalamh Ghlaschu ath-nuadhachadh agus an Riaghaltas air gealladh gun toir iad taic don phròiseact. http://www.scotland.gov.uk/News/Releases/2011/03/09110910 Tha Iomairt Ghàidhlilg Ghlaschu air sgrìobhadh do SPT, a tha a’ r...
Air fhoillseachadh le: Trèanaichean, tramaichean is tràilidhean - DiDòmhnaich, 10 dhen Ghiblean, 2011
- Seann-naidheachdan
- Cuir bhòt! Iomairt an latha – soidhnichean #Gàidhlig airson Subway Ghlaschu
Tha mi air iomairt bheag a thòiseachadh gus soidhnichean Gàidhlig fhaighinn ann an Subway Ghlaschu. Tha soidhnichean dà-chànanach air an lìonra nàiseanta air feadh na ...Trèanaichean, tramaichean is tràilidhean - DiarDaoin, 5 dhen Mhàrt, 2015


text:
Naidheachdan 11:00m
23 Am Màrt 2017 Ùraichte aig Ùraichte aig
Westminster
Thuirt am Prìomhaire, Theresa May, ann an Taigh nan Cumantan, gur aithne dha na seirbheisean tèarainteachd an duine a thug an ionnsaigh air Westminster an-dè. Thuirt i gun do rugadh e ann am Breatainn agus gun do rinn MI5 rannsachadh air bho chionn beagan bhliadhnaichean airson a cheanglaichean ri ceannairc radaigich. Thuirt i ge-tà, nach robh e air aire nan seirbheisean tèarainteachd bho chionn ghoirid. Tha ochdnar an grèim aig na Poilis an dèidh rèidean tron oidhche air togalaichean ann an Lunnainn agus Birmingham 's iad a' rannsachadh mar a bhuail an ceannairceach le càr ann an daoine air Drochaid Westminster mus tug e ionnsaigh mhairbhteach le sgithinn air an oifigear poilis Keith Palmer aig Taighean na Pàrlamaid. Chaill ceathrar am beatha, agus an ceannairceach nam measg nuair a loisg na Poilis air. Chaidh 40 duine a leòn, agus tha seachdnar dhiubh sin gu math ìosal. Bha mionaid de shàmhchar aig Whitehall agus aig Scotland Yard anns a' mhadainn mar urram dha na chaill am beatha.
Referendum
Tòisichidh an deasbad air an dàrna referendum an Alba Dimàirt seo tighinn an dèidh stad air an deasbad an-dè leis na thachair aig Westminster. Leig am Pàrtaidh Uaine seachad an ùine deasbaid a bha romhpasan gus am bi deasbad agus bhòt ann air iarrtas Nicola Sturgeon airson an dàrna referendum air neo-eisimeileachd.
Peinnseanan
Tha dà aithisg ùr dhan Riaghaltas ag ràdh gu bheil a h-uile coltas ann gun tèid an aois aig am faigh daoine peinnsean na stàite suas a-rithist. Tha aon aithisg ag ràdh gur dòcha nach fhaigh daoine a tha nas òige na 30 an-dràsta, peinnsean na stàite gus am bi iad 70. Tha an aithisg eile a' moladh gum bi daoine a tha nas òige na 45 an-dràsta 68 mus fhaigh iad am peinnsean.


text:
- TIOTAL
- Màiri agus Niall Mac a' Phearsain
- EXTERNAL ID
- HCD_PHOTO_01287
- ÀITE
- neo-aithnichte
- SGÌRE
- neo-aithnichte
- SIORRACHD/PARRAIST
- NEO-AITHNICHTE
- LINN
- 1920s
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 13161
- KEYWORDS
- leanabh
clann
cungaidhear
ceimigear
B' e a' chlann aig Donnchadh Mac a' Phearsain agus a bhean, Mairead, a bh' ann am Màiri agus Niall Mac a' Phearsain. B' e Donnchadh an Cungadair ann an Caol Loch Aillse bho 1912 gu meadhan na 1950an, agus bha e na neach-togail-dhealbh dealasach. Bha a chlann a' nochdadh gu riaghailteach na dheilbh camara, agus anns an fhear seo dh'fhaodadh gu bheil iad a' tilleadh às an sgoil. Chaidh iad dhan bhun-sgoil ionadail agus an dèidh sin chaidh iad do Sgoil Àrd Ìre A' Phluic airson am foghlam àrd-sgoile.
Rugadh Màiri ann an 1917 agus Niall ann an 1919, 's mar sin dh'fhaodadh gun deach an dealbh seo a thogail aig deireadh na 1920an. Chan eil fios càite an deach a thogail.
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
- TIOTAL
- HR 88 le càr air cairt chòmhnard
- EXTERNAL ID
- PC_HRS_TRAINS_003_618
- ÀITE
- neo-aithnichte
- NEACH-FIOSRACHAIDH
- Comunn Rèile na Gàidhealtachd
- AITHNEACHADH MAOINE
- 28591
- KEYWORDS
- locomotaibhean
Comann Rèile na Gàidhealtachd
HRS
trèanaichean
HR 88 air trèana ann an stèisean air loidhne A' Chaoil. Tha càr air cairt chòmhnard air an loidhne eile. 'S e WS 109 àireamh clàraichte a' chàir.
B' e ball den chlas de 4-4-0 einnseanan frithealaidh aig Rèile na Gàidhealtachd air an robh 'Skye Bogies' a bh' ann an HR 88. Chaidh an togail aig Ionad-onrach Loch Gorm a' chompanaidh fhèin ann an Inbhir Nis agus bha dùil gun obraicheadh iad gu sònraichte air loidhne Inbhir Pheofharain agus An Eilean Sgitheanaich. Chaidh a crìochnachadh sa Ghiblean 1895 agus lean i ann an seirbheis gus an deach a toirt a-mach à seirbheis san Dùbhlachd 1926. A dh'aindeoin 's gun deach an t-àireamh LMS 14281 a thoirt dhith an dèidh a' bhuidhneachaidh cha deach an t-àreamh seo a-riamh a chleachdadh.


text:
£95m do raointean QinetiQ
Thàinig dearbhadh gum fuirich Raon nan Rocaidean ann an Uibhist fosgailte gu co-dhiù 2028, agus cùmhnant ùr £1bn ga thoirt don chompanaidh QinetiQ a tha ga ruith.
Tha £180m den airgead sin, a tha na phàirt den chùmhnant eadar QinetiQ agus Ministreachd an Dìon (MoD) mu choinneimh obair aig Raon Uibhist, an t-ionad a th' aig a' chompanaidh aig Aberporth sa Chuimrigh, agus aig MoD Boscombe Down ann an Wiltshire.
'S e Raon Uibhist, a chaidh a stèidheachadh sna 1950an, fear de na raointean losgaidh as motha san Roinn Eòrpa.
Campa an Iar
Thathas ga chleachdadh airson siostaman armachd leithid Rapier fheuchainn, agus san Dàmhair am-bliadhna ghabh e pàirt anns an eacarsaich "cogadh ròbot" ùr aig a' Chabhlachd Rìoghail, Unmanned Warrior.
Aig an aon àm dh'innis Qinetiq do Radio nan Gàidheal gun tig earrann mhòr den làraich ann am Baile Mhanaich air ais chun an MoD an ath-bhliadhna - agus dh'fhaodadh sin buaidh a thoirt air obraichean.
San Dàmhair an-uiridh agus am bliadhna chruinnich feachdan bho ghrunn dhùthchannan air taobh an iar na h-Alba airson deuchainnean a dhèanamh air armachd agus uidheamachd ùr agus bha raon nan rocaid aig teis mheadhan na h-iomairt sin.
Dòigh-obrach
Tha dòigh-obrach an raoin air atharrachadh gu mòr.
Chan eil na h-àireamhan mòra de shaighdearan a' tighinn dhan eilean aig àm dheuchainean mar a bha - agus mar sin chan eil feum aig Qinetiq air na th' aca de thogalaichean aig a' Champa an Iar ann am Baile Mhanaich.
An ath-bhliadhna tillidh a' chuid mhòr dhen làraich sin gu Ministearachd an Dìon.
Dh'fhaodhadh gun toir an t-atharrachadh seo buaidh air cosnaidhean.
Thuirt Stiùiriche Obraichean aig Qinetiq, Graeme Moireasdan, gum bithear a' lùghdachadh goireas a' Champa an Iar ann am Beinn nam Faoghla, far a bheil sianar luchd-obrach, còmhla ri seirbheisean bìdhe le cumhnantaiche ionadail aca.
"Thèid ath-leasachadh a dhèanamh air goireas nas lugha, agus thairis air na deich mìosan a tha romhainn bithear ag ath-sgrùdadh co mheud neach-obrach air am bi feum an sin".
Tha teagamhan air a bhith mu choinneamh an raoin ann an Uibhist, a tha a' cumail cosnaidh ri mòran san sgìre, bho chionn beagan bhliadhnaichean.
Chaidh innse na bu thràithe air a' bhliadhna gun deadh goireasan airm ùra a thogail ann an Hiort, a tha ga chleachdadh mar ionad lorgaidh urchairean a thèid a losgadh à Uibhist.


text:
A rèir sgeula nach eil buileach cho sean, an uair a dh’fhàg Calum Cille Èirinn thathar ag ràdh gun do bhòidich e nach cuireadh e cas air fearann na h-Èireann a chaoidh tuilleadh. Ach tha e coltach gun do thill e co-dhiù aon turas – airson Co-chruinneachadh Dhroim Ceat is dòcha sna 570an, a bha ann an seo, dìreach deas air Léim an Mhadaidh.
Tha an tachartas seo air a chlàradh le Adhamhnán a sgrìobh eachdraidh beatha Chaluim Chille agus tha e sna cunntasan a chaidh an sgrìobhadh aig an àm sin fhèin.
Bha fiosrachadh mun chruinneachadh – le mòran air a chur ris – agus a bha na uirsgeul – cuideachd air an clàradh ann an litreachas a chaidh a sgrìobhadh an dèidh làimh, ga dhèanamh mar aon de na cruinneachaidhean a bu chudromaich ann an eachdraidh thràth na h-Èireann.
Chaidh an cruinneachadh a chumail ann an àite a bha dìreach deas air baile Léim an Mhadaidh air tom le mullach còmhnard agus le sealladh math air gach taobh. Cha robh am fearann seo le taobh seach taobh agus bha e faisg air a’ chrìoch eadar fearann an dithis fhir.
Mar eisimpleir tha 'Beatha Chaluim Chille' a sgrìobh Mànas Ò Dòmhnaill ann an 1532 ag ràdh gun do chleachd Calum Cille an cruinneachadh gu bhith ag argumaid nach bu chòir dha bàird na h-Èireann a bhith air am fògradh a-mach às an dùthaich air sgàth ’s ‘an àireamh, an searbhadas, an gearainean agus an droch bhriathran’ agus an dòigh mhì-mhodhail san do dhèilig iad ris an Rìgh Áed mac Ainmirech. Thathar ag ràdh gun deach bruidhinn mu chùisean eile cuideachd.
Ach, b’ ann a bha an cruinneachadh mu dheidhinn an càirdeas phoilitigeach is armailteach a bha eadar rìgh Dhál Riata Áedán mac Gabráin aig an robh fearann ann an ceann a tuath na h-Èireann agus taobh siar na h-Alba agus an àrd-rìgh cumhachdach ann an ceann a tuath na h-Èireann, Áed mac Ainmirech à Dùn nan Gall.
Bha dlùth chàirdeas aig Calum Cille do Áed ach b’ e cuideachd am prìomh neach-cràbhach a bha aig muinntir Dhál Riata – is iongantach mun robh Eilean Ì na phàirt de dh’fhearann Dhál Riata.
Fhad ’s a bha e ann an Èirinn, tha Adamhnán ag ràdh gun robh daoine tinne air an toirt gu Calum Cille gus a bhith air an leigheas.
‘Chuir mòran do dhaoine tinne an earbsa ann agus chaidh an leigheas gu tur, cuid bho làimh fhèin, cuid air an deach uisge a chrathadh a bha air a choisrigeadh leis, agus cuid eile a bhuin ri ìochdar a chleòca no ri rudeigin mar salann no aran a chaidh a choisrigeadh leis an naomh agus a chaidh a thomadh ann an uisge.’
Tha Ò Dòmhnaill ag ràdh ann am Beatha Chaluim Chille gun do fhritheal Calum Cille cruinneachadh Dhoim Ceat gu ìre an dèidh a bhith air cuireadh fhaighinn bho fhir na h-Èireann.
‘gus am beannaicheadh e na clèirich is na neo-chlèirich, na fir is na mnathan mus fhàgadh e a’ bheatha seo; oir, aig an àm sin, bha e aig deireadh a bheatha agus a rèis san t-saoghal’.
Tha Adhamhnán cuideachd ag ràdh gun do rinn Calum Cille fàisneachd mu bhlàr Dún Ceithirn rè na cuairt seo.


text:
Am Bòrd-stiùiridh
Tha Bòrd-stiùiridh a' chompanaidh carthannais Comhairle nan Leabhraichean / The Gaelic Books Council nan Urrasairean airson adhbhar lagh carthannais.
Tha buill a’ Bhùird air am fiathachadh gus cur a-steach airson na dreuchd tro shanasachd nàiseanta agus tha iad air an taghadh leis a' Chathraiche agus an Ceannard air bunait an cuid comais air luchd-obrach a chomhairleachadh, a thaobh mar as fheàrr obair a' charthannais adhartachadh. Tha buill a’ Bhùird air am fastadh airson trì bliadhna sa chiad àite, ach faodaidh iad frithealadh airson dà bhliadhna a bharrachd ma dh'aontaichear ris an sin gu h-aon-ghuthach. Chan eil buill a' faotainn pàigheadh ach a-mhàin cosgaisean siubhail is teachd-an-tìr.
Tha coinneamhan Comhairle / Bùird gan cumail ceithir tursan sa bhliadhna ann an co-rèir ri stiùiridhean Alba Chruthachail agus Bhòrd na Gàidhlig. Bidh fo-chomataidh (Comataidh nan Tabhartas) a' coinneachadh ceithir tursan sa bhliadhna gus dèiligeadh le iarrtasan bho ùghdaran agus foillsichearan a thaobh thabhartasan is bharantasan. Ged nach eil Comataidh Sgrùdaidh is Ìocaidh air a stèidheachadh, bidh na buill a' coileanadh ath-sgrùdadh tuarastail gach bliadhna a rèir Poileasaidh Pàighidh Riaghaltas na h-Alba agus bidh ionmhas na companaidh air ath-sgrùdadh aig coinneamhan a' Bhùird.
An-dràsta, ’s iad buill Bhòrd-stiùiridh Comhairle nan Leabhraichean mar a leanas:
- Catrìona Mhoireach - Cathraiche
- Seumas Caimbeul
- Mairead NicLeòid
- Ceitidh Mhoireach
- An Dr Sìm Innes
- Iain Mac a' Ghobhainn
- Dòmhnall Camshron
- Morna Butcher
- Marion Nic na Ceàrdaich (Ex-officio)


text:
Buannachdan Coimpiutaireachd Cloud agus Teisteanas CCSP
Buannachdan Coimpiutaireachd Cloud
Tha an abairt a tha a 'còrdadh ris a' mhòr-chuid ann an saoghal IT - coimpiutaireachd neul, a 'toirt iomradh air seòrsa coimpiutaireachd anns a bheileas a' toirt seachad stòrasan coimpiutaireachd leithid CPU, RAM, cruth band, àite diosg, agus mar sin air adhart air an lìon. Tha na maoinean sin air an cruthachadh le lìonra bunaiteach de luchd-frithealaidh fiosaigeach air an cur air falbh ann am fòcas glèidhte dàta glèidhte bho na co-opraichean speisealta taobh a-muigh. Is e staid neo-àbhaisteach freagarrachd, sùbailteachd agus càileachd gun chosgais aig cosgaisean cuimseach na sochairean riatanach no a 'toirt aithne do eileamaidean de choimpiutaireachd neòil. Bidh e cuideachd a 'bualadh air stòras stòrais mar a bhios e a' cleachdadh 'pàigheadh mar a chleachdas tu' a 'sealltainn far am feumar na cleachdaichean deireannach pàigheadh airson dìreach an stòras a tha iad ag iarraidh agus a' toirt seachad.
Tha Cloud coimpiutaireachd air tòiseachadh a 'togail suas cho fada ri comainn an dà chuid mòran agus beag air feadh an t-saoghail a' cleachdadh cumhachd coimpiutaireachd sgòthan gus na targaidean gnìomhachais aca a choileanadh agus àrdachadh san àrd-ùrlar anns an ionad malairteach.
Guaranteed Cloud Security Professional certification-na pàirtean agus na buannachdan aige
Is e an Certified Cloud Security Professional no CCSP an co-obrachadh eadar Cloud Security Alliance (CSA) agus (ISC) ², an cùrsa a chaidh a dhèanamh gus dà dhearbhadh a th 'ann mar-thà: (ISC) ²'s Certified Information Systems Security Professional agus CSA Teisteanas Eòlas Tèarainteachd Cloud.
Amas agus buannachdan a 'chùrsa
Tha coimpiutaireachd neònach mar a chaidh a ràdh gu h-àird earbsach, sùbailte agus làn-fhillte. A dh 'aindeoin sin, tha na rianachdan air an cur an cèill thar lìonra fosgailte a tha ga dhèanamh nas so-leònte do iomadh cunnart a-muigh. Fo chumhachan mar sin, tha tuigse air cunnart tèarainteachd dàta coimpiutaireachd agus a 'cruthachadh mhodhan gus a' bhuaidh aca a lùghdachadh fìor chudromach. Chan urrainn do chomainn adhartach a bhith a 'call an dàta gnìomhachais bunaiteach aca agus a bhith a' toirt feum air proifeiseantaich comasach air a bheil an t-eòlas agus an sgil gu bargan gu h-èifeachdach le cunnart sam bith.
Tha an cùrsa Cloud Security (CCSP) bho Innovative Technology Solutions an dùil ullachadh dhut uile gu lèir riatanach a thaobh comas coimpiutaireachd sgòthan, na sòlaran ann an tèarainteachd a dh'fhaodar a bhith air an mì-chleachdadh, agus mar a chuireas iad an cèill iad gus àrainneachd sgòthan dìon agus tèarainte a dhìon. Tha an teisteanas seo bhon bhun-stèidh seo a 'toirt cothrom dhut coileanadh na h-ìre as neo-àbhaisteach de thèarainteachd tèarainteachd agus cuidich le do chomann an comas as àirde de choimpiutaireachd sgòthan a chleachdadh gun a bhith a' dol le cunnart airson spèis dàta.
&bsp


text:
- TIOTAL
- Cuaraidh Leac an Gallaibh
- EXTERNAL ID
- CAITHHORZ_CAIMS_PHO045
- ÀITE
- Caithness
- SIORRACHD/PARRAIST
- GALLAIBH
- NEACH-FIOSRACHAIDH
- Caithness Horizons
- AITHNEACHADH MAOINE
- 647
- KEYWORDS
- cladhach
lic
Chithear san dealbh-chamara seo cuaraidh leac Ghallaibh.
Tha cliù aig leacan Ghallaibh mar chlach a tha fìor chruaidh agus seasmhach. Tha na feartan nàdarra anns a' chloich a' ciallachadh gum faighear caochlach dhathan air lic, ach le coltas làidir oirre mar a th' air a' chloich bhon tàinig i
S dòcha gum bi an ìomhaigh seo ri faotainn airson a ceannach. Airson tuilleadh fiosrachaidh mu cheannach is mu phrìsean cuir post-d gu:
Caithness Horizons


text:
- TIOTAL
- Cille Chuimein
- EXTERNAL ID
- QZP40_914_117_P008
- ÀITE
- Cille Chuimein
- SGÌRE
- An Àird
- SIORRACHD/PARRAIST
- INBHIR NIS: Both Fhleisginn 's Obar Thairbh
- DEIT
- 1852
- LINN
- 1770an
- NEACH-FIOSRACHAIDH
- Leabharlainn na Gàidhealtachd
- AITHNEACHADH MAOINE
- 31350
- KEYWORDS
- bailtean
glasan
amaran-uisge
lochan
daingneachdan
dùin
abaidean
lochan
Tha Cille Chuimein aig ceann an iar-dheas Loch Nis sa Ghleann Mhòr. Bha e air ainmeachadh an dèidh an Naoimh Cuimein, a thog eaglais an sin, an toiseach. Tha an t-ainm Beurla 'Fort Augustus' a' tighinn o dhùn a chaidh a thogail an dèidh an Aramach Seumasach ann an 1715. Chaidh ainmeachadh an dèidh fear de mhic Sheòrais II, a bha na Dhiùc Chumberland aig àm an Aramach nan Seumasach ann an 1745.
Chan eil mòran den chiad dùn ann an-diugh, ach chaidh pàirtean dheth a chleachdadh anns an Abaid Bhenedictineach a chaidh a thogail ann an 1876.
Tha am baile seo far a bheil Loch Nis is Amar-Uisge a' Ghlinn Mhòir a' coinneachadh. Tha an canàl a' dèanamh dà leth air Cille Chuimein le mòran ghlasan.
Chaidh an dealbh seo a thoirt o 'Boswell's Journal of the Tour to the Hebrides with Samuel Johnson' (deasachadh 1852)


text:
- TIOTAL
- Siuga-bainne de dh'airgead le Iain Baillie
- EXTERNAL ID
- GB1796_1978_260
- ÀITE
- Neo-iomchaidh
- NEACH-FIOSRACHAIDH
- Taigh-tasgaidh is Gaileiridh Ealan Inbhir Nis
- AITHNEACHADH MAOINE
- 11029
- KEYWORDS
- ceàrd-airgid
luchd-ciùird
luchd-ciùird
siugaichean
Siuga-bainne de dh'airgead le Iain Baillie (c1705 - 1752), ceàird-airgid an Inbhir Nis.
B' àbhaist do dh'obair-airgid anns a' Ghàidhealtachd a bhith sìmplidh, 's dòcha mar thoradh air an iarrtas ionadail, air neo mar thoradh air alt nan ceàirdean-airgid. Tha an eisimpleir seo gu math fìnealta seach an àbhaist
S dòcha gum bi an ìomhaigh seo ri faotainn airson a ceannach.
Airson tuilleadh fiosrachaidh mu cheannach is mu phrìsean cuir post-d gu:
Highland Photographic Archive


text:
- TIOTAL
- Taobh a-staigh Eaglais an Naoimh Dhuthaic, An Dòrnaidh
- EXTERNAL ID
- HCD00625
- ÀITE
- An Dòrnaidh
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- LINN
- 1930an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12330
- KEYWORDS
- eaglais
Naomh Duthac
An Dòrnaidh
Duthac
Tha An Dòrnaidh air cladach Loch Long is chaidh a thogail mar stèisean iasgaich ann an 1794 le Comann Iasgaireachd Bhreatainn. B' e togail bhàtaichean, a' dèanamh lìn is greusachd na cèairdean ionadail. Tha eaglais Chaitligeach an Naoimh Dhuthaic, a thog an t-ailtire J.A. Hansom ann an 1871, air rathad a' chladaich san Dòrnaidh. Bha an dealbh seo den taobh a-staigh aice air a chleachdadh ann an leabhar Dhonnchaidh Mhic a' Phearsain, "Where I Belong"
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
Bidh sinn a’ dol air turas gu Lunnainn leis an teaghlach nas fhaide air a’ mhìos seo. Bidh sinn a’ tadhal air caraid agus a’ dèanamh nan rudan àbhaisteach a nì luchd-turais.
Tha ùidh mhòr agam ann an tiomnadh cùmhachd (fèin-riaghladh) agus mar sin tha mi airson Seanadh Lunnainn fhaicinn fhad’s a bhios mi ann cuideachd.
Ach tha mi cinnteach gum bi tìde ann airson turas rèile no dhà cuideachd. Gu dearbh, tha mi an dùil mo chairt Oyster a chleachdadh gus an leagh mi e!
An turas mu dheireadh a bha mi ann, rinn mi an DLR air fad, an Emirates Airline agus Loidhne Lunnainn an Ear (a bha uair san Underground ach a tha a-nis san Overground). Tha mi cuideachd air cuid de London Tramlink agus air an Waterloo and City Line agus an Victoria Line air fad a dhèanamh.
Ceist do na Lunnanaich – dè na rathaidean-iarainn a bu chòir dhomh dèanamh an turas seo? Eil loidhne gu sònraichte math no inntinneach ann a bu chòir dhomh fhaicinn?
Tha mi a’ beachdachadh air a dhol air an Central Line gu Epping airson a dhol air an Epping is Ongar Railway (bha an loidhne seo na pàirt den Central Line gu 1994 ach chaidh a dhùnadh agus is loidhne glèidhte a th’ ann a-nis). Cha robh mi riamh ann an Essex agus seo an cothrom mòr agam! Is dòcha gun dèan mi an còrr de London Tramlink cuideachd. Agus bhiodh e bronach gun a bhith a’ dol air Routemaster agus Routemaster Ùr (No Borismaster no New Bus for London).
Nis, seo tip no dhà a thaobh còmhdhail ann an Lunnainn airson duine sam bith a tha ag iarraidh a dhol air splaoid rèile:
1) Na dìochuimhnich gu bheil seirbheisean rèile ann a bharrachd air an Underground, Overground agus an Docklands Light Railway. Tha seirbheisean air an lìonra nàiseanta cuideachd agus gabhaidh an Oyster a chleachdadh orra seo cuideachd. Uaireannan tha e nas luaithe is nas fhasa a dhol air na seirbheisean seo na air an Tiùb. Faic am mapa gu h-iosal airson nan loidhnichean uile.
2) Thoir sùil air far a bheil na stèisean air mapa ceart a bharrachd air mapa den Tiùb. Gu tric tha iad nas fhaisg air a chèile na tha iad a’ coimhead agus bhiodh e na bh’ fhasa coiseachd.
3) Tha cap air nas urrainn dhut cosg air a’ chairt Oyster agad ann an latha is mar sin, ma ni thu tòrr mòr track bashing, cha chosg e cus! Tha na prìsean uile air làrach-lìn Còmhdhail Lunnainn (TfL).
4) Tha seirbheis bus sgoinneil ann an Lunnainn. Furasta cleachdadh is furasta faighinn a-mach mu dheidhinn . Thoir an aire: chan fhaod thu pàigheadh le airgead tioram air busaichean tuilleadh. Feumaidh tu pàigheadh le cairt banca no cairt Oyster. Tha mi toilichte gu lèor leis a sin oir cha bhi briseadh orm uair sam bith co-dhiù!
Lìonra rèile Lunnainn air fad: Underground, Overground, DLR, Tramlink agus an rèile nàiseanta.


text:
Connrag
'S e aon seòrsa de dh'fhogharan a tha ann an connragan. Thathar gan cruthachadh le bacadh sèideadh a-mach an adhair le teanga, fiaclan agus mar sin sìos. Oir tha nas motha de na connragan ann na tha litrichean ann, bha aibidil eadar-nàiseanta fogharach air a dhèanamh air an son, agus tha cànanan fhèin a' cleachdadh dà no trì (no nas motha) litrichean airson aon chonnrag a sgrìobhadh.
Gàidhlig[deasaich | deasaich an tùs]
Tha trì connragan deug sa Ghàidhlig:
- bileach: b, m, p, f
- deudach: d, n, t, l, s
- vèilearach: c, g
agus "h". Tha na fuaimean aca ag atharrachaidh a-rèir càit' a bheil iad anns an fhacal, a bheil iad air leantainn le "h", agus a bheil fuaimreagan caola no leathann romhpa agus/no as an dèidh.


text:
Cha tèid sgìrean glèidhte mara a stad
Thuirt BPA an Eilein Sgitheanaich, Loch Abair agus Bhàideanach, Ceit Fhoirbeis, nach eil toradh referendum an Aonaidh Eòrpaich a' ciallachadh gun tèid stad a chur air oidhirpean sgìrean glèidhte mara a stèidheachadh air taobh siar na h-Alba.
Dhearbh Rùnaire na h-Àrainneachd, Roseanna Choinigean, gun tèid na planaichean airson sgìre ghlèidhte sna h-Eileanan Beaga fhoillseachadh san Lùnastal.
Chaidh an sgìre a chomharrachadh ri linn feusgan tearc a tha ri fhaighinn ann.
Chuirear dàil air na planaichean sa Ghearran an dèidh do dh'iasgairean gearain mu dheidhinn.
Thuirt Ceit Fhoirbeis gu bheil an Riaghaltas air a dhèanamh gu math soilleir gu bheil an dùthaich fhathast a' gabhail ri lagh an Aonaidh Eòrpaich agus gum bi fhad 's a tha còmhraidhean airson Breatainn a thoirt a-mach às an aonadh a' leantainn.
Thuirt i gu bheil Riaghaltas na h-Alba fhathast gu mòr a' gabhail ri targaidean an Aonaidh Eòrpaich air atharrachadh sìde agus an àrainneachd.
Ach tha i cuideachd ag ràdh gu bheil i a' dol a dhèanamh a dìcheill dèanamh cinnteach gum faigh iasgairean èisteachd.
Mairidh a' cho-chomhairle air sgìre ghèidhte nan Eilean Beaga ochd seachdainean.


text:
Buannachd an cois na h-eucoir air a' Ghàidhealtachd?
Dh'fhaodadh buannachd mhòr a thighinn an lùib leabhraichean eucoir a tha stèidhichte air a' Ghàidhealtachd agus anns na h-Eileanan.
Sin a-reir an ùghdair Peadar May a bha a' bruidhinn aig Fèis Leabhraichean Inbhir Nis a tha gabhail àite an t-seachdain seo.
Tha an t-ùghdar air dà leabhar eucoir a sgrìobhadh mar-thà a tha stèidhiche air Eilean Leòdhais.
Agus tha e a' cumail a-mach gu bheil tòrr den luchd-leughaidh aige anns an Fhraing agus ann an Sasainn airson na h-eileanan fhaicinn.
Murt is marbhadh
'S e murt 's marbhadh a bh'air a chlàr-ghnòthaich aig toiseach Fèis Leabharaichean Inbhir Nis a tha a' ruith fad na seachdain seo.
Bha Pedar May ann an còmhradh mu na leabharaichean eucoir aige stèidhichte ann an Leòdhas.
Tha Maighstear May am measg buidhne de dh'ùghdaran a tha air ficsean eucoir a sgrìobhadh stèidhichte air a Ghàidhealtachd.
Tha an t-ùghdar ag ràdh gu bheil na bliadhnaichean a chuir e seachad ann an Leòdhas, ag obair air a' phrògram 'Machair', air buaidh a thoirt air a chuid sgrìobhaidh.
"Chruthaich iad rudeigin annamsa nach robh fios agam mu dheidhinn, ach a bha na phàirt riatanach den phroiseas sgrìobhaidh.
Aran-milis is tartan
Tha Manaidsear Prògraim Eden Court, Roz Bell cuideachd den bheachd gum faodadh seo feum a dhèanamh don Ghàidhealtachd.
"Tha e a' sealltainn nach eil sinn ann dìreach airson aran-milis neo tartan.
"Bidh rudan a' tachairt an seo - droch rudan agus rudan matha, rudan as urrainn dhan Ghàidhealtachd a thoirt air bòrd.
Tha tòrr de leabharaichean aig Pedar May air an reic anns an Fhraing agus air feadh na Roinn Eòrpa.
Agus na bheachdsan, dh'fhaodadh seo a bhith na bhuannachd do thurasachd ann an Alba - agus gu h-àraidh do na h-Eileanan an Iar.
Tha dùil ris an treas leabhar san t-sreath a tha stèidhichte ann an Leòdhas aig toiseach na h-ath-bhliadhna.
Agus tha dòchas ann gun lean na buannachdan dha na h-eileanan ri linn sin.


text:
Eaglais Chaitligeach ga càineadh mu Chille Chuimein
Tha càineadh ga dhèanamh air an Eaglais Chaitligich an Alba co-cheangailte ri mar a tha iad a' dèiligeadh ri daoine a dh'fhulaing droch dhìol is drabastachd nan òige.
Cha-mhòr nach eil còig mìosan bho thàinig fios mu sgainneal aig dà sgoil Chaitligeach, agus chaidh a ràdh nach eil duine le àrd-dhreuchd san eaglais air taic a thabhainn air daoine a dh'fhulaing.
A-nis, tha feadhainn a bh' ann an sgoiltean Chille Chuimein is Charlekemp air cantainn gu bheil an eaglais air an trèigsinn.
Nuair a thàinig sgainneal Chille Chuimein am bàrr, thuirt an Eaglais Chaitligeach nach robh gnothach aca ris, gur e an t-òrdugh Benedictine a bha a' ruith na sgoile.
Ach às dèidh dhan sgeulachd fàs na bu mhotha thuirt fear de dh'àrd-bhuill na h-eaglaise, an t-Easbaig Uisdean Gilbert, gun deadh a h-uile càil a ghabhadh dèanamh a dhèanamh airson nan daoine a dh'fhulaing droch dhìol is drabastachd.
Ach, còig mìosan bho nochd an sgainneil air prògram aig a' BhBC, tha e an dèidh thighinn a-mach nach do thabhainn daoine bhon eagalis taic dhan fheadhainn a dh'fhulaing.
Thuirt an Eagalis Chaitligeach ris a' BhBC gun èist iad ri duine sam bith a dh'fhulaing droch dhìol no drabastachd.


text:
BBC ALBA "ann an cunnart"
Dh'fhaodadh BBC ALBA a bhith ann an cunnart mura faigh MG ALBA taic a bharrachd gus prògraman ùra a leasachadh.
Tha am beachd air tighinn bho chathraiche MG ALBA, Magaidh Choinneagan, às dèidh coinneimh ann an Lunnainn oidhche Luain far an robh iad a' coiteachadh luchd-poileataigs airson dùblachadh anns na tha iad a' faighinn de phrògraman ùra gach seachdain bhon BhBC.
Tha MG ALBA ag ràdh gu bheil iad ag iarraidh air a' BhBC deich uairean de phrògraman ùra a thoirt seachad gach seachdain, seach 4.2 mar a tha an-dràsta, agus gum bu chòir seo a bhith air a sgrìobhadh ann an Cairt Rìoghail ùr a' BhBC.
"'S e an t-adhbhar a tha sinn an seo a-nochd, 's ann gu sònraichte airson bruidhinn ris na Buill-Phàrlamaid ach' an cuir iadsan taic ris an iomairt a th' againn airson deich uairean de thìde san t-seachdain fhaighinn on BhBC - sin a dhà uiread 's a th' againn an-dràsta," thuirt a' Bh.Ph. Choinneagan.
A' Chuimrigh
"Ach chan eil mòran ann nuair a smaoinicheas tu air na h-uairean de thìde a tha am BBC a' dèanamh air feadh an t-saoghail, agus air feadh na Rìoghachd Aonaichte.
"Tha sinn ag iarraidh co-ionnanachd chun na h-ìre agus a tha deich uairean de thìde san t-seachdain air a bhith aig na Cuimrich airson còrr air 25 bliadhna.
"Tha sinn dìreach ag iarraidh sin.
"Chan eil sinn ag iarraidh na tha de dh'airgead aig S4C. Ach tha sinn ag iarraidh nan deich uairean de thìde a tha sin.
"'S e rud a tha gu math cudromach dhuinne nach eil càil againn ann an riaghladh no ann an lagh a tha a' toirt buaidh agus bunait do BhBC ALBA.
"Chan eil againn dìreach ach aonta eadar am BBC agus sinne aig MG ALBA.
"Tha cus a bharrachd air sin aig a' Chuimrigh. Tha S4C air a dhìon ann an lagh.
"So tha sinn ag iarraidh gum bi dìon air BBC ALBA anns a' Chairt Rìoghail, agus cuideachd gun tig adhartas agus tuilleadh buannachd bhon BhBC dhan t-seirbheis a tha sinn a' toirt seachad.
"Tha mise a' smaoineachadh gu bheil an sianal ann an cunnart - agus 's e an cunnart as motha a th' ann, gun sguir na Gàidheil a' coimhead an t-sianail.
"Oir aig a' cheann thall, mura h-eil càil a tha ùr, agus tlachdmhor agus taitneach mun coinneimh, carson a tha iad a' dol a chumail prògraman a tha iad air fhaicinn deich tursan, fichead turas 's dòcha?
"Agus mar sin, 's e an t-seirbheis do na Gàidheil an rud as cudromaiche dhuinne, agus 's e sin an rud as motha a th' ann an cunnart tha mise a' smaoineachadh - agus cuideachd foighdinn ar luchd-amhairc," thuirt i.
Cùmhnant
Tha am BBC ann an Alba ag ràdh gun tug iad freagairt do phàipear gheal Riaghaltas na Rìoghachd Aonaichte air a' Chairt Rìoghail bho chionn dà mhìos.
Thuirt iad gun do chuir iad grunn mholaidhean air adhart gus cur ris na seirbheisean aca air fad ann an Alba, is iad aig an aon àm ag aithneachadh gum bi aca ri sàbhalaidhan cha-mhòr 20% a dhèanamh anns na bliadhnaichean a tha romhainn.
Thuirt iad gun tèid tuilleadh fiosrachaidh mu na planaichean aca air feadh na Rìoghachd Aonaichte san àm ri teachd fhoillseachadh anns na mìosan a tha romhainn agus gun dearbh iad an uair sin càite an urrainn dhaibh an tuilleadh airgid a chosg.
"Mar a bhiodh dùil agad tha MG ALBA agus luchd-obrach ann am BBC ALBA a' sireadh leudachadh air an t-sianal," thuirt Stiùiriche a' BhBC ann an Alba, Coinneach MacGuaire.
"Tha iad air fianais a chruinneachadh air feadh na dùthcha, agus tha iad air sin a chur mu choinneimh a' BhBC.
"Ach an-dràsta tha ar cùmhnant a' dol air adhart, agus tha sinn ag èisteachd ris na diofar bhuidhnean a tha a' cur air adhart tagradh, agus aig deireadh an là feumaidh sinn an rud as luachmhoire as urrainn dhuinn a dhèanamh a thabhann dhan luchd-èisteachd agus an luchd-amhairc, a rèir na th' againn de dh'airgead air taobh a-staigh an t-seòrsa stèidh a th'againn an-dràsta," thuirt e.


text:
- TIOTAL
- Càrn-cuimhne MhicMhuirich
- EXTERNAL ID
- HCD00609
- ÀITE
- Caol Loch Aillse
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- LINN
- 1920an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12312
- KEYWORDS
- càrn
cuimhneachan
MacMhuirich
Chaidh an càrnseo de chlach-ghràin ghlais, a tha a' coimhead thar Loch Aillse, a thogail mar chuimhneachan air a' Chòirneal Dòmhnall MacMhuirich le iar-ogha mac-bràthar dha, Ruairidh MacMhuirich, mu 1863, mar aithne air fhìor dhìlseachd. Bha Dòmhnall a' cur a bheatha ann an cunnart a' cruinneachadh màl san sgìre às leth fastaiche Seumasach a bha na fhògarrach, an còigeamh Iarla Shìophoirt, a bh'ann an Tùr Lunnainn. Chaidh maitheanas a thoirt dha mu dheireadh, is thug Rìgh Seòras I fearann dha. Bhuail dealanach an càrn-cuimhne ann an 1927, ach rinn neach eile de shliochd Shir Choinnich MacMhuirich, ath-thogail air. Tha soighne on A87 eadar Baile Mac ara is Caol Loch Aillse chun a' chùrn, a th'air ath-thogail san dealbh seo
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
James Cook
B' e maraiche, fear-tomhais agus rannsachair a bha ann an James Cook (1728-1779).
Mar oifigear an Cabhlach Rìoghail na Breatainne, rinn e trì bòidsean tomhais/rannsachaidh dhan Chuan Sèimh, 1768-1771, 1772-1775 agus 1776-1779.
Rugadh e 28mh an Dàmhair 1728, mac sgalaig, aig Marston faisg air Cleveland an Siorramachd York. Cha d'fhuair e ach bun-sgoileadh. Nuair a bha e trì bliadhna deug a dh'aois chaidh a fhasdadh fo bhonn ri ceannaiche anns a' bhaile iasgaidh de Staithes air oir Siorramachd York. Cha do dh'fhan e fada anns an dreuchd sin, ach chaidh a fhasdadh fo bonn ri neach-sheilbh luing à Whitby. Thàinig e a-mach na mharaiche agus bha e grunnan bliadhna an malairt a' ghuail agus malairt na Bailtic.
Ann an 1755, chaidh e do Cabhlach Rìoghail na Breatuinn, a' seòladh a roimhe na cruinn ach taobh a-steach ceithir bliadhna dh'èirich e gu inbhe maighstear-seòlaidh. Bha e, as deidh sin, mu deich bliadhna a' seòladh mun oirthir An Talamh Ùr agus beul Abhainn Naoimh Labhrainn, air longan-tomhais a bha ri tomhais an oirthir agus cruthaich cairtean agus leabhraichean phiolaid. Fad 's a bha e air an obair seo, ionnsaich e matamataig dha fhèin agus rinn e fhèin-ullachadh airson obair as àirde.
Rinneadh leifteanant dheth an 1768, agus thoireadh dha uallach a ghiùlan expedition Saidheansail gu Haiti a thomhais trasnadh Bhèineas a bha ri tachairt air 3 Ògmhios 1769. Air an slighe dhachaidh sheòl e suas an taobh sear de Astràilia, ga chairteachadh aig a h-aon am, mun do rinn e air an iar, a' seòladh eadar Gini Nuadh agus e Astràilia, sgrìob a chuir as an creideamh gu robh mòr-thìr deasachd a shìneadh gu tuath ri 40°Deas. Nuair a thill an luing gu Breatuinn rinneadh chomandair dheth.
Chuireadh e ri dreuchd air tìr airson beagan mìosan ach an ath bhliadhna, chuireadh e os cionn iomairt rannsachaidh eile. Bha amas a' bhòidse seo a thomhais meud de Antartica. Thug Cook an long-thomhais cho fada dhan deas gun b' urrainn dha, a sheòl mun agus a phlot crìochan den deigh a chuairteachas Antartica. Nuair a thill e bhon tomhais seo an 1775 rinneadh làn-chaiptean dheth.
Air a bhòidse mu dheireadh fhuair e bàs aig Hawaii, an sabaid le tùsanaich, (17 Faoilteach 1779).


text:
Torino
‘S e baile uabhasach mòr ann an ceann a tuath na h-Eadailte a th’ ann an Torino (IPA: toˈriːno, Laideann: Augusta Taurinorum, Piemontais: Turin). Tha e suidhichte aig 204m os cionn ìre na mara,[1] ri taobh na h-Aibhne Po, anns an sgìre (Eadailtis: Provincia) Torino, anns an roinn (Eadailtis: Regione) Piemonte, eadar Nice agus Milano, a 524km air falbh bhon An Ròimh, prìomh-bhaile na dùthcha, 336km bho Venezia, 331km bho Phadova agus 319km bho Fhirenze.[2] Tha 911,823 daoine a’ fuireach anns a’ bhaile.[3]
Daoine Ainmeil[deasaich | deasaich an tùs]
- Primo Levi (1919 - 1987) Ceimigear agus sgrìobhadair.
Bailtean Co-cheangailte[deasaich | deasaich an tùs]
- Campo Grande
- Córdoba
- Chambéry
- Detroit (Michigan)
- Esch-sur-Alzette
- Gàsa
- Glaschu
- Haifa
- İzmir
- Köln
- Liège
- Lille
- Monterrey
- Nagoya
- Quetzaltenango
- Rotterdam
- Salt Lake City (Utah)
- Sankt Peterburg
- Shenyang
- Tirana
- Volgograd


text:
Comann Iosaid
S e òrdugh creidimh am broinn na h-Eaglaise Caitligeach a th’ann an Comann Iosaid (Laideann: Societas Iesu). Chaidh An Comann Iosaid a steidheachadh leis na Spàinntich Naomh Ignacio de Loyola, Naomh Francisco Javier, Pedro Fabro Cràbhach, Diego Laynez, Alfonso Salmerón, Nicolás de Bobadilla agus Simón Rodrigues ann an 1534, ann am Paris, san Fhraing.Tha faisg air 19,000 buill a’ chomainn ann, sagartan, luchd-ionnsachaidh agus manaich. Le sin, ‘s e an òrdugh creidimh fireannach nas motha na h-Eaglaise Caitligeach aig ìre eadar-nàiseanta an latha an-diugh.
Fiosrachadh mun Chomann
Bho thùs tha na Iosaidean, ris an canar buill a’ Chomainn mar as tric, air a bhith an sàs ann an soisgeulachd an t-Saoghail, dìon an cuid chreideimh, agus iad ag obair an aghaidh a’ Phròstanachais, (Stiùir iad an Ana Atharrachadh Creideimh). Tha iad air a bhith ag obair ann an seirbheis a’ Phàip. ‘Se prìomh amas a’ Chomainn «coileantachd chrìosdail, phearsanta agus do chàch, a lorg airson glòir agus seirbheis Dhè». 'Se ball a' chomainn a th'ann Pàpa Frangan I.


text:
30 an Dàmhair
'S e 30 an Dàmhair an 303mh latha dhen bhliadhna a rèir a' Mhìosachain Ghriogaraich (304mh ann am bliadhna-leum). Tha 62 latha air fhàgail gus deireadh na bliadhna.
Susbaint
Tachartasan[deasaich | deasaich an tùs]
- 2005 - A' chiad aifreann a-rithist ann am Frauenkirche ann an Dresden.
Breithean[deasaich | deasaich an tùs]
- 1848 - Jorge Holguín Jaramillo, ann an Cali. Fear-poileataigs à Coloimbia.
- 1900 - Ragnar Granit, ann an Riihimäki. Fear-saidheans à Suòmaidh.
- 1903 - Iain MacNeacail (An Sgiobair), seinneadair, sgeulaiche agus bàrd às an Eilean Sgitheanach.
- 1913 - Richard Stone, eaconamaiche Breatannach.
- 1960 - Diego Armando Maradona, ann am Buenos Aires. Cluicheadair ball-coise às an Argantain.
Bàsan[deasaich | deasaich an tùs]
- 1611 - Rìgh Teàrlach IX na Suain (rug. 1550).
- 1809 - William Cavendish-Bentinck, 3mh Diùc Phortland, Prìomh-mhinistear na Breatainn.
- 1956 - Pío Baroja, ann am Madrid. Sgrìobhadair à Dùthaich nam Basgach.
- 1976 - Gustav Hertz, ann am Berlin an Ear. Fiosaigiche às a' Ghearmailt.


text:
Wee W a' dol ann an rianachd
- 18 An t-Iuchar 2013
- Sgaoil post air Facebook
- Sgaoil post air Messenger
- Sgaoil post air Twitter
- Sgaoil post air Post-D
- Sgaoil post air Facebook
- Sgaoil post air WhatsApp
- Sgaoil post air Messenger
- Sgaoil post air Twitter
-
Sgaoil
Sgaoil post airTha na ceanglaichean seo air an taobh a-muigh agus fosglaidh iad ann an uinneig ùir
-
Post-DSgaoil post air Post-D
-
-
MessengerSgaoil post air Messenger
-
MessengerSgaoil post air Messenger
-
Dèan lethbhreac den cheangail seoMu sgaoileadh
Tha na ceanglaichean seo air an taobh a-muigh agus fosglaidh iad ann an uinneig ùir
-
Tha a' chompanaidh a tha a' ruith na bùtha Wee W ann an Steòrnabhagh air iarrtas a chur a-steach airson òrdugh crìochnachaidh.
A rèir phàipearan oifigeil laghail tha fiachan luach £143,000 air a' chompanaidh.
Tha dùil gun dùin a' bhùth, a bha a' feuchainn ris a' bheàrn a dh'fhàg Woolworths a lìonadh, a dh'aithghearr.


text:
Corp ga lorg san Eilean Sgitheanach
- 12 An Lùnasdal 2015
- Sgaoil post air Facebook
- Sgaoil post air Messenger
- Sgaoil post air Twitter
- Sgaoil post air Post-D
- Sgaoil post air Facebook
- Sgaoil post air WhatsApp
- Sgaoil post air Messenger
- Sgaoil post air Twitter
-
Sgaoil
Sgaoil post airTha na ceanglaichean seo air an taobh a-muigh agus fosglaidh iad ann an uinneig ùir
-
Post-DSgaoil post air Post-D
-
-
MessengerSgaoil post air Messenger
-
MessengerSgaoil post air Messenger
-
Dèan lethbhreac den cheangail seoMu sgaoileadh
Tha na ceanglaichean seo air an taobh a-muigh agus fosglaidh iad ann an uinneig ùir
-
Tha polais san Eilean Sgitheanach air dearbhadh gur e an corp aig an neach-turais Kamai Yusuke a chaidh a' lorg san Eilean Sgitheanach.
Chaidh an corp a' lorg le ball dhen phoball ann an Tròndairnis air an aonamh latha deug dhen Lùnastal.
Thuirt na polais nach eil càil amharasach mu bhàs 's gun deach fios a chur gu theaghlach.
Thug iad taing do luchd-teasargain, am poball agus na meadhanan airson taic san iomairt.


text:
Sgeama Maoineachadh Àiteachais airson Croitearachd
Tha an sgeama seo a' toirt seachad maoineachadh do chroitearan airson an croitean a leasachadh agus airson an gnìomhachas a chumail seasmhach.
Faodaidh sibh am maoineachadh a chleachdadh airson:
- pròiseactan calpa, mar eisimpleir airson togalaichean a thogail neo a leasachadh
- Comataidhean Feurach Coitcheann a stèidheachadh, airson uallach a ghabhail airson feurach coitcheann a stiùireadh agus a ghlèidheadh, air an taghadh le na croitearan a tha ga chleachdadh
Faodaidh maoineachadh airson pròiseactan calpa a bhith airson pàirt sam bith den phròiseact, mar eisimpleir airson pàigheadh airson stuthan, cosgaisean luchd-cùmhnant neo airson ur saothair fhèin.
Taobh a-steach dà bhliadhna, faodaidh sibh cur a-steach airson an suim airgid a leanas de mhaoineachadh:
- croitear fa leth: suas ri £25,000
- buidheanndechroitearan: suasri £125,000
Foirmean
Lìbhrigeadh an sgeama
Tha an sgeama seo air a lìbhrigeadh tro:


text:
Iomairt airson amar-snàimh Mhalaig
Tha iomairt air tòiseachadh gus amar-snàimh Mhalaig a shàbhaladh, agus dragh sa bhaile gun dùin e ma thèid taic-airgid bho Chomhairle na Gàidhealtachd a chall.
Tha an t-ùghdarras a' moladh an t-airgead a ghearradh mar phàirt de shàbhalaidhean a tha iad a' dèanamh.
"Tha e uabhasach cudromach do na daoine a tha a' dol gu muir," thuirt Mìcheal Currie a tha a' fuireach ann am Malaig.
"'S e feum mòr a th' ann ma nì thu snàmh idir, air t-sàilleabh, tha sinne a' dèanamh chùrsaichean ceithir, còig, sia trupan sa bhliadhna, PST a chanas iad ris "Personal Survival Techniques".
"Feumaidh sinn a dhol dhan amar-snàimh agus rath a bhith againn, 's car a chur den rath gum bi iad a' faighinn a-staigh ann 's a h-uile sgath.
"Tha e a' dèanamh diofair mhòir dìreach a' falbh anns a' chlas a dh'ionnsaigh an amair-snàimh an seo agus an gnothach a chur seachad ann an aon là."


text:
Airgead Oighreachd a' Chrùin
Rinn Oighreachd a' Chrùin prothaid de dhà cheud is dà fhichead millean not air a bhliadhna a dh'fhalbh agus thàinig còrr's ochd millean dheth sin bho chladaichean na h-Alba.
A-reir Cathraiche Urras Oighreachd Ghabhsainn, Agnes Rennie, tha làn am cumhachdan na buidhne atharrachadh.
Ghabhadh mòran dèanamh 'sna coimhearsnachdan nam faigheadh iad an t-airgead a tha Oighreachd a' Chrùin a' cruinneachadh bho ghnothaichean mara na h-Alba, thuirt i.
Dearbhadh
''Tha e a dearbhadh an airgead a tha an luib an obair anns a bheil Oighreachd a' Chrùin a sas.
"Tha e na dhearbhadh cuideachd nam biodh sealbh aig na h-oighreachdan coimhearsneachd air na ròinntean mòra de mhìltean mara a tha sin, dè bhiodh e a' ciallachdadh dhaibh fhèin a thaobh teachd a steach agus na gabhadh a dhèanamh le sin anns na coimhearsneachdan againn.''
Tha Urras Oighreachd Ghabhsainn a' beachdachadh an dràsta air dà sgeama a tha a' cruthachadh dealain bho na tuinn.
Tha a' Bh-ph Rennie dhen bheachd gun tigeadh torr a bharrachd buanachd an luib na sgemaichean sin nam bitheadh sealbh aig an Oighreachd air a chuain.
Buanachdan
''A h-uile sgillinn do mhàl a thig bho na sgeamaichean, 's ann gu Oighreachd a' Chrùin a theid e.
"Chan eil càil a' tighinn dhan a' choimhearsneachd fhèin troimhn urras fhèin neo a' bhaile, ach beagan a tha a' tighinn dhan àite far an tig an dealain air tìr.
"S'mathaid nach bi sin ach rathad agus làrach taigh-dealain.
"Mar sin dheth tha doifar mòr ann eadar sealbh a bhith agad air, seach dìreach air an fhearain mar a tha againn an drasta.''


text:
- TIOTAL
- Leac croise aig Caibeal an Naoimh Charmaig, Eilean Mòr
- EXTERNAL ID
- GB1796_859_20_0991
- ÀITE
- Eilean Mòr
- SGÌRE
- Meadhan Earra-Ghàidheil
- SIORRACHD/PARRAIST
- EARRA-GHÀIDHEAL: Cnapadal a Deas
- LINN
- 20l
- CRUTHADAIR
- M E M Donaldson
- NEACH-FIOSRACHAIDH
- Tasglann Dhealbhan-camara na Gàidhealtachd (IMAG)
- AITHNEACHADH MAOINE
- 10877
- KEYWORDS
- dealbhadaireachd-camara
togail dhealbhan
a' Ghàidhealtachd 's na h-Eileanan
eachdraidh shòisealta
leacan croise
croisean
eaglaisean
caibealan
uaighean
uaimhean
manaich
naoimh
clachan-uaighe
clachan-cuimhne
Eaglais Cheilteach
Crìosdaidheachd
B' àbhaist don leac chroise shnaidhte bhriste seo a bhith na seasamh air an àite as àirde san Eilean Mhòr, an t-eilean as motha am measg buidheann de dh'eileanan ann an Caolas Dhiùra, aig beul Loch Shuain. Tha leac shamhla na h-àite an-diugh, agus an leac cheart a-nis ann an Taigh-tasgaidh na h-Alba. Chaidh an dealbh seo a thogail le M.E.M. Donaldson sa chiad leth den 20mh linn, agus chì thu ann an leac cheart mar a bha i na seasamh, agus tobhtaichean Caibeil an Naoimh Charmaig ris a' chùl.
'S e àite sònraichte a th' ann airson cuilidh thràth Chrìosdail. Tha ceangal eadar an sgìre seo is an Naomh Carmag, manach Èireannach on t-7mh linn agus 's dòcha gun do chuir e seachad ùine san uaimh air a bheil 'Uaimh an Naoimh Charmaig' a tha an earra-dheas air Eilean Mòr.
Rugadh an tè a thog an dealbh, Mary Ethel Muir Donaldson, ann an 1876 agus thàinig i don Ghàidhealtachd mu 1908. Shiubhail i fad is farsaing air a' Ghàidhealtachd an iar agus a tuath, a' sgrìobhadh is a' togail dhealbhan. 'S e fear de na sgìrean a b' fheàrr leatha Rubha Àird nam Murchan agus b' ann an sin, ann an Sanna, a rinn i dachaigh ann an 1927.
Eadar 1912 is 1949 sgrìobh i iomadh leabhar air dualchas agus eachdraidh shòisealta na Gàidhealtachd a tuath is an iar. 'S e 'Wanderings in the Western Highlands and Islands' agus 'Further Wanderings - Mainly in Argyll' a dhà de na leabhraichean as ainmeile aice agus 's e na dealbhan-camara aice fhèin a tha san dà leabhar. Bhàsaich i ann an taigh-altraim ann an Dun Èideann an 1958, agus chaidh a tìodhlacadh san Òban
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Highland Photographic Archive


text:
- TIOTAL
- Caisteal Eilean Donnain
- EXTERNAL ID
- HC_PLANNING_01_113_2046
- ÀITE
- An Dòrnaidh
- SGÌRE
- Taobh an Iar Dheas Rois
- SIORRACHD/PARRAIST
- ROS: Cinn Tàile
- LINN
- 1970an
- CRUTHADAIR
- T. Kenneth MacKenzie
- NEACH-FIOSRACHAIDH
- Roinn Dealbhaidh Chomhairle na Gàidhealtachd
- AITHNEACHADH MAOINE
- 14175
- KEYWORDS
- caistealan
cost an iar
daingnich
Tha Caisteal Eilean Donnain na shuidhe aig comar nan lochan, 's e sin Loch Long, Loch Dubhthaich agus Loch Aillse. Tha iad den bheachd gu bheil Eilean Donnain air ainm fhaighinn aon Easbaig Donnan, naomh Èireannach a ràinig Alba ann an 580 AD. Chaidh a' chiad daingneach a thogail air an eilean san treas linn deug nuair a bha an sgìre fhathast fo chumhachd Tighearnas nan Eilean.
Chaidh an caisteal a thogail ann an ionad cudromach far am faodadh e ruagadh nan Lochlannach a chumail sìos. Bha iad sin fhathast a' bagairt nan daoine ann an Alba a tuath aig an àm. Thar nam bliadhnachan, leudaich agus lùghdaich an caisteal ann am meud. Chaidh a ghearasdanadh le luchd-taic nan Seumasach, tro àm nan ar-a-mach san ochdamh linn deug, a bha a' feuchainn ri na Stiùbhartaich a thoirt air ais don Chrùn, agus mar thoradh air seo, chaidh an caisteal a sgrios.
Bha an caisteal na thobhtaichean fad faisg air 200 bliadhna gus an do cheannaich an Lt Col Iain MacRath-Gilstrap an t-eilean ann an 1911. Chuir e an uair sin seachad an ath fhichead bliadhna dhe bheatha, gu ruig 1932, a' cur a' chaisteil air dòigh.


text:
Grace Note Publications, 2015. 433 duilleag.
Crodh ann am Beatha agus Dualchas nan Gàidheal
Sgrùdadh air a’ phàirt chudromach a th’air a bhith aig crodh Ghàidhealach ann am beatha, eaconomaidh agus dualchas nan Gàidheal thar nan linntean, le cruinneachadh de dh’òrain, dàin agus cunntasan eachdraidheil a’ sealltainn an dlùth-dàimh eadar na Gàidheil agus an cuid chruidh.
Ri Luinneig mun Chrò
- Le: Seònaid Ghriogair
- Còd a' bhathar: 9781907676550
- Ri làimh: Sa bhùth
-
£20.00
Tagaichean: Ri Luinneig mun Chro


text:
Gearran
Brath Naidheachd – Bòrd na Gàidhlig a’ cur taic urrasachd ri Duais Ghàidhlig ùr do na sgoiltean
Brath Naidheachd – Bòrd na Gàidhlig a’ cur aonta ris an fhicheadamh Plana Gàidhlig
Brath Naidheachd – Comhairle do Cheannardan-sgoile gu bheil e nas cudromaiche na bha e a-riamh buannachdan dà-chànanais a thuigsinn agus adhartachadh
Màrt
Brath Naidheachd – Seasgad ‘s h-ochd pròiseactan coimhearsnachd a’ faotainn taic bho mhaoin Taic Freumhan Coimhearsnachd
Giblean
Brath Naidheachd – Colmcille a’ fosgladh a-rithist
Brath Naidheachd – Tràth-Bhliadhnaichean na Gàidhlig a’ fàs
Cèitean
Brath Naidheachd – Buill ùra do Bhòrd na Gàidhlig
Brath Naidheachd – Buidhnean Gàidhlig tràth-bhliadhnaichean a’ tighinn còmhla
Brath Naidheachd – Muinntir Shiabost a’ foillseachadh a’ chiad Phlana Coimhearsnachd Gàidhlig aca
Òg-mhios
Brath Naidheachd – Plana Cànain Nàiseanta Gàidhlig a’ cruthachadh tuilleadh chothroman cosnaidh do luchd-teagaisg
Iuchar
Brath Naidheachd – Gàidhlig aig teis meadhan chùisean ann an Summer in the City
Lùnastal
Brath Naidheachd – Bòrd na Gàidhlig ag aithris air an t-soirbheachadh ann an 2011/12 agus a’ coimhead air adhart ri 2012/13
Bòrd na Gàidhlig ag ainmeachadh maoineachaidh do 64 pròiseact gus togail is cleachdadh na Gàidhlig a mheudachadh
Brath Naidheachd – Cuirm-chnuic nan Teadaidhean ann an Gleann Nibheis
Sultain
Brath Naideachd – Co-roinneadh àite-còmhnaidh gu bhith a’ sàbhaladh airgid do Bhuidhnean Poblach
Dàmhair
Brath Naideachd – Goireasan ùra Gàidhlig dha na tràth-bhliadhnaichean
Brath Naidheachd – Leasachadh air Dràma Coimhearsnachd
Brath Naidheachd – Bòrd na Gàidhlig a’ Coimhead ri Cathraiche Ùr Fhastadh
Brath Naidheachd – Cothroman do Thidsearan Gàidhlig
Dùbhlachd
Brath Naidheachd – Iomairt nàiseanta aig Bòrd na Gàidhlig gus tuilleadh thidsearan Gàidhlig a thrusadh


text:
Naidheachdan 11:00m
30 Am Faoilleach 2015 Ùraichte aig Ùraichte aig
Mortonhall
Tha dùil gun tèid airgead-dìolaidh suas ri £4,000 a thabhainn air teaghlaichean a dh'fhulaing ri linn an sgainneil le luaithre chloinne aig losgadair Mortonhall ann an Dùn Èideann. Feumaidh comhairlichean a' bhaile taic a chur ris na planaichean fhathast. Bhiodh airgead ri fhaotainn do 129 teaghlach a tha gan riochdachadh leis a' bhuidhinn-lagha Thompsons.
Pagastan
Tha e air aithris gun deach co-dhiù 20 duine a mharbhadh ann an spreadhadh aig mosg Shi'ia ann an sgìre Sindh ann am Pagastan. Thachair an spreadhadh goirid às dèidh ùrnaighean Dihaoine.
Eugene de Kock
Chaidh paròl a thabhainn air fear a bha uair na cheannard air buidhinn-bàis ann an Afraga a Deas aig àm Apartheid, Eugene de Kock. Bha e air aideachadh ri Coimisean na Fìrinne 's an Rèiteachaidh gun robh e air còrr air 100 duine a mhurt, agus feadhainn eile a chiùradh ma bha iad an aghaidh an riaghaltais Apartheid. Thuirt Sandra Mama, banntrach Glenack Mama, a chaidh a mhurt leis ann an 1992, gun robh e ceart a shaoradh air adhbharan rèiteachaidh. Cha tèid innse cuin no càite an tèid a shaoradh.
Taisbeanair
Tha na Poilis ag ràdh gu bheil fireannach gan cuideachadh le rannsachadh às dèidh do nighean, a tha ochd bliadhna de dh'aois a ràdh gun robh fear air e fhèin a thaisbeanadh rithe ann an Obar Dheathain. Sgaoil na Poilis dealbhan CCTV an-dè de dh'fhear ris an robh iad ag iarraidh bruidhinn mun chùis ann am Flourmill Lane anns a' bhaile madainn Diluain.
Màl Chroitean Shlèite
Tha croitearan Shlèite air aonta a ruighinn leis an uachdaran, Fearann Chloinn Dòmhnaill, air ìrean màil anns an sgìre. Bha mòran mì-thoilichte le molaidhean an uachdarain màl a chur suas gu mòr - 5,000% ann an cuid de shuidheachaidhean. Aig coinneimh an-raoir ge-tà, dhiùlt na croitearan gabhail ri sin, agus mhol iad siostam eile airson am màl obrachadh a-mach. Ghabh an t-uachdaran ris a' mholadh aca.
Taigh-cùirte Inbhir Pheofharain
Tha fear-lagha air a' Ghàidhealtachd a bha uair na fhear-casaid a' dèanamh dheth gur h-iongantach mura feum Taigh-cùirte Inbhir Pheofharain fosgladh a-rithist leis a' chuideam a thèid a chur air a' chùirt ann an Inbhir Nis ri linn a dùnaidh. Dùinidh a' chùirt ann an Inbhir Pheofharain gu h-oifigeil aig àm diathaid an-diugh. Tha 17 cùirtean-siorraidh, agus cùirtean maoir-sìthe, a' dùnadh. Thuirt am fear-lagha Dàibhidh Hingston ge-tà, nach eil e seasmhach a' chùirt a chumail dùinte.
Cùram Slàinte
Nì Riaghaltas na h-Alba ath-sgrùdadh air mar a tha daoine a' faighinn cùraim shlàinte nach eil èiginneach taobh a-muigh uairean àbhaisteach. Tha deich bliadhna bho sguir e a bhith na uallach air dotairean-teaghlaich an cùram sin a thoirt seachad. Tha muinntir Cheann a Tuath na Hearadh gu math mì-thoilichte le mar a tha an t-seirbheis ga cumail riuthasan an-dràsta. Tha dùil ri molaidhean bhon ath-sgrùdadh as t-Samhradh.


text:
- TIOTAL
- A' comharrachadh post-adhair, Inbhir Nis, 1934
- EXTERNAL ID
- GB1796_981_P_19_12
- ÀITE
- Inbhir Nis
- SIORRACHD/PARRAIST
- INBHIR NIS: Inbhir Nis 's Am Bànath
- DEIT
- 29 Cèitean 1934
- LINN
- 1930an
- NEACH-FIOSRACHAIDH
- Tasglann Dhealbhan-camara na Gàidhealtachd (IMAG)
- AITHNEACHADH MAOINE
- 10998
- KEYWORDS
- airfields
Royal Mail
communications
Tha an dealbh seo a' sealltainn Caiptean Edmund Ernest "Ted" Fresson a stèidhich Highl;and Airways agus a bha na cheannard aca, a' faighinn dà bhratach bheag Post-adhair Oifis a' Phuist air am fighe gu sònraichte bhon t-Seanalair an Ridire Frederick MacUilleim, KCB, Am Prìomh Phost, gus a' chiad turas post-adhair ann am Breatainn mar phàirt de sheirbheis chunbhalach aig prìsean coitcheann a chomharrachadh. Bha an t-seirbheis a' ruith eadar Inbhir Nis agus Baile na h-Eaglais agus thòisich e air an 29mh den Chèitean 1934.
Chaidh aon de na brataichean beaga a chur air a' phòla eadar seadaichean nam plèanaichean aig Raon-adhair Longman agus chaidh an tèile a cheangal ri mullach àite nam poidhleat air aon de na plèanaichean aig Highland Airways.
Cuideachd anns an dealbh, tha Mgr A J Caimbeul, Prìomh Phost ann an Inbhir Nis (anns a' mheadhan) agus Mgr R J R Measham, Sgrudaire Oifis a' Phuist ann an Alba (air an làimh dheis)
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Highland Photographic Archive


text:
1 an t-Iuchar
'S e 1 an t-Iuchar an 182mh latha dhen bhliadhna a rèir a' Mhìosachain Ghriogaraich (183mh ann am bliadhna-leum). Tha 183 latha air fhàgail gus deireadh na bliadhna.
Susbaint
Tachartasan[deasaich | deasaich an tùs]
- 1916 - a' chiad latha de Bhlàr an Somme (a bha a' mairsinn gus 18 an t-Sultain); chaochail gu bhith 20,000 saighdearan Airm Bhreatannaich, a bu mhotha san eachdraidh an Airm.
- 1991- Chuir às gu oifigeil dhan Cho-aonta Warszawa ann am Pràg.
- 1999 - chaidh Pàrlamaid na h-Alba ath-nuadhaichte fhosgladh; bha cuid a bu mhotha de chumhachdan aig Oifis na h-Alba a' thoirt thairis do Riaghaltas na h-Alba.
Breithean[deasaich | deasaich an tùs]
- 1743 - Martin Heinrich Klaproth, ceimigear às a' Ghearmailt
- 1902 - José Luis Sert, ailtire à Barcelona.
- 1926 - Robert Fogel, eaconamaiche às na Stàitean Aonaichte.
- 1941 - Myron Scholes, eaconamaiche à Canada.
Bàsan[deasaich | deasaich an tùs]
- 1782 - Charles Watson-Wentworth, 2nd Marquess of Rockingham, prìomh-mhinistear na Breatainn.
- 1824 - Lachlann MacGuaire, riaghladair New South Wales 1810-1821, "Athair Astràilia" (r. 1762).
- 1843 - Domingo Caycedo Santamaría ann am Bogotá. Fear-poileataigs à Coloimbia.
- 1927 - Pedro Nel Ospina Vásquez ann am Medellín. Fear-poileataigs à Coloimbia.
- 1974 - Juan Domingo Perón, ann am Buenos Aires. Saighdear agus deachdaire às an Argantain.
- 1997 - Robert Mitchum, cleasaiche à Connecticut, na Stàitean Aonaichte.
- 2004 - Marlon Brando, actair Aimeireaganach.


text:
Kev co-roinnte a as ùire blog leinn. Lorg a-mach mar a fhuair e air a bhith a 'gabhail The Short Straw [E4 6a] ann an Gleann Nibheis.
The Short Straw
Air Giblean bha mi grad-amhairc aig Short Straw E4 6a air Scimitar Ridge ann an Gleann Nibheis. B 'e glè eadar-dhealaichte stoidhle a tha mi mar as trice a' dol a chrochadh airson a bhith a 'sreap ach tha e mòr agus bha mi dèidheil air a bhith cheart a thoirt dhi feuchaibh.
Steve air a bhith dèidheil air a bhith a 'coimhead air a slighe ùr nas fhaide suas aig Bistro balla mar sin tha sinn ag obair an dà chuid ar n-loidhnichean agus ceann suas le Ken Dimàirt mu dheireadh agus Steve fhuair a' chiad dhìreadh de Tupilaq E5 6a, iongantach loidhne, faodaidh sibh sùil a-mach an seo . Cha robh mi a 'stiùireadh Short Straw an là sin air sgàth an uilinn leòn ach chaidh sinn suas air Dihaoine le Euan bho Finalcrux air madainn Dihaoine eile feuchaibh.
Kev thu a 'leantainn agus a' sreap air coileanaidhean aige blog.
dùin []
Àicheadh
A h-uile com-pàirtichean agus pàrantan no luchd-dìona na com-pàirtichean fo 18 feumaidh iad a bhith mothachail air na leanas Aithneachadh Cunnairt: "Tha Comhairle Sreapadaireachd na h-Alba ag aithneachadh gu bheil a 'sreap bheanntan agus a tha gnìomhan le cunnart leòn pearsanta no bàs. Com-pàirtichean ann an gnìomhan sin a bu chòir a bhith mothachail air agus a 'gabhail ris na cunnartan seo agus a bhith cunntachail airson an gnìomhan fhèin agus an com-pàirt ". Chan eil ag aithneachadh gu bheil an Àrd-Ròpan Cùrsa agus an Swing tha gnìomhan le cunnart leòn pearsanta no bàs
Tha an 'Ice Factor' Ltd. toirt goireasan airson do tlachd sreap bheanntan agus gnìomhan. Ged a bha a h-uile ceumannan pragtaigeach gun deach a thogail gus lùghdachadh na cunnartan a tha an sàs ann an gnìomhan sin, sibh an com-pàirtiche a 'gabhail uallach airson do shàbhailteachd fhèin, gnìomhan agus a bhith an sàs aig gach àm agus a 'gabhail ris a h-uile cunnartan co-cheangailte ri sreap agus / no àrd ròpan gnìomhan.
Sam bith le com-pàirtiche sam bith iomchaidh meidigeach staid Bu chòir comhairle a shireadh bho aca Doctor MUS feuchainn na gnìomhan sin agus ma tha teagamh ann iarraidh air ball den luchd-obrach a 'Ice Factor'.
Gleidhidh CUMHA
Tha tiogaidean air a dhearbhadh aon uair a fhuair sinn Full Pàigheadh / Suim Aontaichte Tasgaidh. dhubhadh às Cosgaisean: mus 5 làithean ron cheann-là ghlèidheadh: 50% de chosgais iomlan. taobh a-staigh 5 làithean an ceann-latha a ghlèidheadh: 100% de chosgais iomlan.
Le bhith a 'taghadh seo tha mi thairis 18 bliadhna a dh'aois agus tha mi a 'tuigsinn agus a' gabhail ris a 'gleidheadh na h-Aithne agus Cunnairt.
Ok!
Iarr dhuinn Ceist
Tha ar sgioba de dh'eòlaichean a tha an seo gus cuideachadh a thoirt dhut. Lìon a-mach am foirm bellow no fòn thugainn a-nis air 01855 831100


text:
- TIOTAL
- Cidhe Fiodha, Caol Acain
- EXTERNAL ID
- HCD00628
- ÀITE
- Caol Àcain
- SGÌRE
- An t-Eilean Sgitheanach
- SIORRACHD/PARRAIST
- INBHIR NIS: An Srath
- LINN
- 1920an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12334
- KEYWORDS
- cidhe
taigh-òsta
baile beag
taigh-solais
Eilean Bàn
'S cinnteach gun robh an cidhe mòr fiodh seo a tha a' dol sìos chun a' chladaich agus a-steach don mhuir aon ann an sreath chidhean mòra air an togail bho na 1880an air taobh siar Alba gus cumail suas ris an leudachadh ann an trafaig nam bàtaichean-smùide. Chaidh an cidhe seo a thogail gus am b' urrainn am P.S. Glencoe stad aig Caol Acain air an rathad air ais agus air adhart à Caol Loch Aillse, Port Rìgh agus Geàrrloch. Ach, cha robh e gu feum nuair a bha an làn a-muigh agus beag air bheag chrìon e gus an deach a thoirt air falbh uile gu lèir anmoch anns na 1920an. Chithear taigh-òsta Armachd an Rìgh fada chun na làimh chlì anns an dealbh le Taigh a' Chaoil anns na craobhan. Chaidh Taigh a' Chaoil a thogail ann an 1798 ann an dreach taigh fear-tac anns an Eilean Sgitheanach. Tha an taigh-solais air an rubha a' stobadh a-mach do Chaol Acain na sheasamh airr ceann cabhsair a tha a' tighinn bho na bothain aig na fir-gleidhidh air Eilean Bàn, a bha aig Gavin Maxwell anns na 1960an agus a-nis fo sgàile Drochaid an Eilein Sgitheanaich. Chaidh an taigh-solais a thogail leis an dithis ainmeil, D. agus T. Stevenson agus bha e ag obair eadar 1857 agus 1960
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
BR01 - Thomas Cochrane
Stitcher (Sao Paulo): Marcia Ryan
Cochrane (1775-1860), 10th Earl of Dundonald, was born in
Lanarkshire and raised in Culross, Fife. He gained fame as a brilliant naval
officer during the Napoleonic Wars until being dismissed after a financial
scandal. Cochrane then became a hero in South America by using his talents to aid
independence movements in Peru and Chile. He commanded the Brazilian fleet from
1822, driving out the last of the Portuguese, and was made Marquess of Maranhão
in 1823 by the Brazilian emperor Dom Pedro I. He later went on to aid the Greeks
in their war of liberation against the Ottoman Empire.
BR01 Tòmas Cochrane
Rugadh Cochrane (1775–1860), an 10mh Iarla Dhùn Dòmhnaill, ann an Siorrachd Lannraig agus chaidh a thogail ann an Cuileann-Ros ann am Fìobha. Choisinn e cliù mar oifigear mara fìor mhath aig àm Cogaidhean Napoleon gus an deach a chur à dreuchd an dèidh sgaineal a thaobh ionmhais. Thàinig Cochrane an uair sin gu bhith na ghaisgeach ann an Aimeireaga a Deas le bhith a’ cleachdadh a thàlantan a’ cuideachadh le iomairtean neo-eisimeileachd ann am Peru agus an t-Sile. Bha e a’ stiùireadh na cabhlaich Bhraisilianach bho1822, a’ sgiùrsadh a-mach na hàireimh mu dheireadh de Phortagailich, agus chaidh dreuchd Marcas Maranhão a bhuileachadh air ann an 1823 leis an ìmpire Bhraisilianach, Dom Pedro I. Chaidh e air adhart às dèidh sin gu bhith a’ cuideachadh nan Greugach nan cogadh saorsa an aghaidh na h-Ìmpireachd Ottoman.


text:
Leabhar-cloinne le dealbhan
Michael Bauer | 31 dhen t-Sultain 2012
Còmhdadh bog ⁊ leabhar-d
£10.50 (£3.50 mar leabhar-d) | Ri fhaighinn
ISBN 9781907165030 (eBook 9781907165245)
C nan L | Ullapool Bks | Blackwell's | Amazon UK
Hugendubel | Amazon DE
McNally | Amazon CA
Barnes & Noble | Amazon US
Fishpond.com.au Fishpond.co.nz
Kindle RA ⁊ Èirinn | SA | Canada | A’ Ghearmailt | Astràilia ⁊ Sealainn Nuadh
*Tha aplacaid Kindle ri fhaighinn air Android is iOS
Seo a' chiad leabhar againn dhan chloinn. Tha Rònan agus
Ciorstag a' tadhal air an seanmhair agus tha an cù aice a'
falbh na croite 's ag innse dhan a h-uile beathach gun dàinig
iad. Fhad 's a nì e sin, tha cothrom ionnsachaidh againn air
na tha na beathaichean uile ag ràdh sa Ghàidhlig: a' bhò ruadh
's a laoigh, an tunnag, a h-iseanan 's na geòidh, an coileach
's na cearcan, an t-each 's an t-asal, na seilleanan 's an cat
agus gach beathach eile - fiù a' mhuc-mhara. Seadh, a'
mhuc-mhara. Mur eil fhios agaibh dè na tha i ag ràdh sa
Ghàidhlig, seo dhuibh cothrom ionnsachaidh thairis air 40
duilleag le 19 dealbhan dathach, taitneach, tarraingeach.
Chaidh an sgeulachd a sgrìobhadh sa Ghàidhlig o thùs is leis a sin, chan e eadar-theangachadh de leabhair-cloinne Beurla a th' ann. A bharrachd air sin, tha a' chroit am badeigin air taobh iar na h-Alba agus chan e dìreach sgeulachd ann an Gàidhlig a th' ann ach tè sa bheil cridhe Gàidhealach cuideachd. Tha iodhlann ann far a bheil na cearcan, tha an t-each air a' mhachair, tha na craobhan gann is chan eil sgeul air coin air a bheil "Spot" no tunnagan air a bheil "Jemima"!
Tha clàradh dhen sgeulachd ri fhaighinn cuideachd (faic gu
h-ìosal) agus faclair beag dhen sgeulachd air fad do phàrantan
nach eil buileach fileanta fhathast.


text:
Naidheachdan 11:00m
14 Am Faoilleach 2013 Ùraichte aig Ùraichte aig
An t-Aonadh Eòrpach
Thuirt Dàibhidh Camshron a-rithist gum bi e gu buannachd Bhreatainn fuireach san Aonadh Eòrpach. Thuirt Mgr Camshron, a bhios a' toirt òraid mhòir seachad an ath-sheachdain air ceist na h-Eòrpa, gu bheil esan gu math cinnteach gum faigh e an t-atharrachadh a tha e ag iarraidh ann an càirdeas Bhreatainn ris an EU. Ach thuirt e nach biodh e ceart referendum a chur air dòigh le roghainn eadar fuireach air neo falbh às an Aonadh.
Am Peinsean
Thuirt ministearan Riaghaltas na Co-bhanntachd gum bi 750,000 boireannach £9 san t-seachdain nas fheàrr dheth leis a' pheinsean ùr a tha iad airson a stèidheachadh ann an 2017. Bidh e stèidhichte aig £144 gach seachdain, an àite a' pheinsein de £107 a th' ann an-dràsta. Bidh 6,000,000 duine a' pàigheadh barrachd ann an Àrachas Nàiseanta.
Eaconamaidh na h-Alba
Tha Banca na h-Alba ag ràdh gu bheil eaconamaidh na h-Alba a' tòiseachadh nas fheàrr ann an 2013 na bha i a' mhòr-chuid den bhliadhna an-uiridh. Dh'fhàs toradh na dùthcha air a' mhìos seo chaidh nas luaithe na aig ìre sam bith bho Iuchar an-uiridh. Tha sin an coimeas ri sgrùdadh eile a thuirt nach robh fàs sam bith anns a' chòrr de Bhreatainn air a' mhìos a chaidh.
Drochaid Cheasaig
Tha maill mhòr air dràibhearan ann an Inbhir Nis agus an sgìre mun cuairt le obair a tha a' dol air adhart air Drochaid Cheasaig. Tha aithrisean ann gu bheil trafaig na suidhe a-mach air an A9 gu cearcall-rathaid an Todhair, agus gu bheil feadhainn air a bhith nan suidhe sna càraichean aca gun gluasad bho 08:30m. Thuirt TransScotland, a tha os cionn na h-obrach, ri Comhairle na Gàidhealtachd gu bheil làn-dùil aca gum bi an trafaig a' gluasad a-rithist gach taobh, deas is tuath, ro àm dinnearach.
Sneachda
Thuit sneachda trom ann am mòran de Roinn a' Mhonaidh sa mhadainn, a' cur maill air trafaig a bha a' siubhail aig an àm a bu trainge den là. Cha do thòisich i a' cur gu 08:00m, ach laigh an sneachda a bh' ann an dèidh sin.
Màli
Thuirt reubaltaich Ioslamach ann an ceann a tuath Màli ann an Afraga gun toir iad buille air "Cridhe na Frainge" mar fhreagairt air ionnsaighean a thug itealan Fraingeach air an sgìre sin. Tha itealan RAF a bha a' gluasad armachd agus shaighdearan air briseadh, agus chan fhàg i an Fhraing a-niste dhan ath-oidhche. Thuirt Rùnaire Dùbhlannach nan Dùthchannan Cèine, Dùbhghlas Alexander, gu bheil esan an dòchas gun gabh feachdan Afraganach àite nam feachdan Fraingeach a dh'aithghearr.


text:
- TIOTAL
- Drochaid thar a' Chuain Siar, Eilean Shaoil
- EXTERNAL ID
- GB1796_859_20_0666
- ÀITE
- Drochaid a' Chlachain
- SGÌRE
- Ceann a Deas Latharna
- SIORRACHD/PARRAIST
- EARRA-GHÀIDHEAL: Cill Bhrianainn 's Cille Chatain
- LINN
- 20l
- CRUTHADAIR
- M E M Donaldson
- NEACH-FIOSRACHAIDH
- Tasglann Dhealbhan-camara na Gàidhealtachd (IMAG)
- AITHNEACHADH MAOINE
- 10578
- KEYWORDS
- drochaidean
eileanan
innleadairean
togail dhealbh
Tha Eilean Shaoil air taobh sear na Linne Latharnaich, an iar dheas air an Òban. Tha Caolas Shaoil eadar an t-eilean agus tìr-mòr agus tha Drochaid a' Chlachain a' dol thar a' Chaolais. 'S e Drochaid thar a' Chuain Siar a theirear air Drochaid a' Chlachain mar as trice. An uair a chaidh an drochaid a dhealbh an toiseach, le Iain MacSteaphain às an Òban, bha dà stuagh gu bhith oirre ach chaidh sin atharrachadh gu aon stuagh an uair a bhathar ga togail le Raibeart Mylne ann an 1792.
Rugadh Màiri Ethel Muir Donaldson, ann an 1876 agus thàinig i chun na Gàidhealtachd mu 1908. Shiubhail i mun cuairt ceann a tuath agus taobh an iar na Gàidhealtachd, a' sgrìobhadh agus a' togail dhealbhan. B' e Àird nam Murchan fear dhe na h-àiteachan a b' fheàrr leatha agus b' ann an sin a rinn i a dachaigh, ann an Sanna, ann an 1927.
Eadar 1912 agus 1949 rinn i iomadach leabhar air eachdraidh sòisealta agus cleachdaidhean an t-sluaigh ann an ceann a tuath agus taobh an iar na Gàidhealtachd. 'S iad 'Wanderings in the Western Highlands and Islands' agus 'Further Wanderings - Mainly in Argyll' an dà leabhar as ainmeile a rinn i agus tha a dealbhan fhèin anns na leabhraichean sin. Dh'eug i ann an dachaigh-cùraim ann an Dùn Èideann ann an 1958 agus chaidh a tiodhlacadh anns an Òban
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Highland Photographic Archive


text:
Tha e na dhleastanas air tuairisgeul domhainn a thoirt air giùlan làrach luchd-tadhail làrach agus airson sgrùdadh nas fheàrr air trafaig a dhèanamh air Aithisgean àbhaisteach Google Analytics (GA). Mar sin tha dragh coitcheann ann am measg luchd-cleachdaidh anailis ùr eadar-lìn mar a chuirear stad air trafaig bho oifisean agus bho City / Country no IP gus trafaig fheumail fhaicinn air làrach-lìn. Tha eòlaichean eadar-lìn ag ràdh gur e luchd-obrach taobh a-staigh buidheann a tha an luchd-cleachdaidh as truime de làrach. Mar sin, tha e ciallach cur às don bhuidheann seo de luchd-cleachdaidh bho thrafaig Google Analytics gus a bhith a 'seachnadh nam figearan a tha a' riochdachadh luchd-tadhail air làrach-lìn - aprender a usar tu reflex. Faodar dàta làrach a bhith air a chuairteachadh le luchd-cleachdaidh an làrach a-staigh agus a 'toirt droch bhuaidh air a bhith a' leasachadh ìre reata tionndaidh. Thathas a 'meas gu bheil Google Analytics mar inneal fìor chliùiteach a tha a' toirt seachad dòigh-obrach air dàta a chasg tro obair sgàileir.
San artaigil seo, tha Lisa Mitchell, an t-eòlaiche as motha bho Semalt , a 'toirt cunntas air a' phròiseas às-dùnadh.
Fiosrachadh cudromach mu sheòlaidhean IP
Bidh Google Analytics (GA) a 'cruinneachadh agus a' stòradh dàta mu gach turas gu làrach-lìn. Ged nach eil seòlaidhean IP a 'nochdadh fiosrachadh pearsanta mu neach-tadhail làrach, bidh e a' clàradh an seòladh IP ruigsinneach (poblach). Tha gach seòladh ruigsinneach air an eadar-lìn air leth air leth agus tha e a 'toirt cunntas air roth-a-steach a tha na bhogsa air lìonra taobh a-staigh neach-tadhail làrach a tha a' ceangal an clàran, fònaichean sgairteil, agus coimpiutaran ris an eadar-lìon..
Tha seòlaidhean IP adhartach aig a 'mhòr-chuid de cheanglaichean beaga bann-leathann gnothachais agus dachaigheil. Tha e a 'ciallachadh gum bi na seòlaidhean ag atharrachadh gu cruaidh. A thaobh coltais, tha luchd-cleachdaidh bann leathainn agus a 'chuid as motha de ghnìomhachasan air ròidean a tha air an rèiteachadh le seòlaidhean IP (nach eil ag atharrachadh). Mar sin, gus cur às do thrafaig a-staigh bho GA, feumaidh neach-cleachdaidh faighinn a-mach dè an seòrsa seòlaidhean IP a thathar a 'cleachdadh anns na buidhnean aca.
Às-dùnadh IP Analytics IP
Bu chòir do thrafaig bho roinnean a-staigh leithid luchd-obrach a tha a 'tadhal air an làrach-lìn no eadhon turas fhèin a bhith air an dùnadh a-mach gus am faigh iad barrachd dàta Google Analytics. Tha dùnadh IP air a dhèanamh le Google Analytics, agus feumaidh neach-cleachdaidh liosta de na seòlaidhean IP uile a tha iad airson an dùnadh a leigeil sìos. Feumaidh luchd-seilbh làraich cuideachd a bhith mothachail gum faod mòran de na criathragan a chruthachadh air aon chraoibhear ann an suidheachaidhean far a bheil mòran seòlaidhean ri bhith air an dùnadh a-mach.
Dùthaich / Cathair Toraidhean Anailiseachaidh Ghoogle
Co-ionann ri margaidheachd às-dùnadh IP, dh'fhaodadh neach-cleachdaidh a bhith ag iarraidh trafaig a dhubhadh bho bhaile no dùthaich airson mion-sgrùdadh sàr-mhath. Mar sin, faodaidh neach-cleachdaidh criathar a thogail a tha a 'cur às do thrafaig bho dhùthchannan sònraichte an t-saoghail. Le bhith a 'gabhail a-steach dùthaich, tha aon a' stad air rudan a tha a 'tighinn bho bhailtean mòra no dùthchannan a tha air an dùnadh bho bhith nam pàirt de thrafaig Google Analytics. Faodar dùthaich no baile a thoirt a-mach airson aon adhbhar mòr - gus casg a chuir air spam. Mar eisimpleir, tha an dùthaich a 'bacadh air trafaig bho na h-Innseachan is Sìona ach a-mhàin airson rannsachadh trafaic pàighte.
Tha sgudal trafaig rannsachaidh pàighte mar dhòigh eile air fiosrachadh nas freagarraiche fhaighinn bho àite cuimsichte. Tha seo a 'cuideachadh le bhith a' liostadh an fhiosrachadh as fheàrr le bhith a 'ruith iomairt sanasachd pàighte ann an àite margaid targaid. A thaobh seo, faodaidh sealbhadair làraich co-dhùnadh ciamar a chleachdas trafaig rannsachaidh pàighte an làrach aca agus gluasad tro shiostam atharrachaidh.


text:
- TIOTAL
- An Leac Latharain, 1903
- EXTERNAL ID
- CAITHHORZ_CAIMS_PHO148
- ÀITE
- Latharan
- SGÌRE
- Gallaibh a Deas
- SIORRACHD/PARRAIST
- GALLAIBH: Latharan
- DEIT
- 1903
- LINN
- 1900an
- NEACH-FIOSRACHAIDH
- Caithness Horizons
- AITHNEACHADH MAOINE
- 727
- KEYWORDS
- arc-eòlas
clachan cruithneach
Chithear air aon taobh den lic cheart-cheàrnaich seo ìomhaigh air a bheil dà cheart-cheàrnaig le snìomhan dùbailte agus pàtranan eadar-thoinnte; fodha, air a gheàrradh dhan chloich, tha eun, iasg, dithis mharcaiche, agus shìos taobh chlì nan dealbhan, loidhne de charactaran ogham: DUNNODNNAT MAQQ NETO.
Lorgadh an 1903 i air balla leth-a-staigh sabhail mu 400 slat gu deas air Oifis Puist Latharain. Chaidh a toirt seachad mar thiodhlac do Thaigh-tasgaidh Nàiseanta Àrsaidheachd na h-Alba an 1905 le Sir Francis Tress Barry.
(An teacsa bho Choimisean Rìoghail Àrsaidheachd agus Charraighean-cuimhne na h-Alba.)
S dòcha gum bi an ìomhaigh seo ri faotainn airson a ceannach. Airson tuilleadh fiosrachaidh mu cheannach is mu phrìsean cuir post-d gu:
Caithness Horizons


text:
Coinneamh mu thaic àiteachais
Coinnichidh Aonadh nan Tuathanach (NFU) ris a' Phrìomh Mhinistear Nicola Sturgeon oidhche Mhàirt air thoiseach air railidh a tha gu bhith aig tuathanaich agus croitearan aig Pàrlamaid na h-Alba Diardaoin.
Tha iomagain mhòr air an NFU mun staing le taic-airgid àiteachais is tòrr mòr fhathast a' feitheamh air na subsadaidhean aca.
Chan eil Iar-Chathraiche NFU na Gàidhealtachd, Raibeart Dòmhnallach, a' gabhail ris na tha an Riaghaltas ag ràdh, gu bheil an siostam a tha an cois nan subsadaidhean ùra "Pàigheadh Bunaiteach" a thàinig a-steach fo ath-leasachadh an CAP ro thoinnte, 's gur e sin as coireach ris a' mhaill.
"Dè tha cho doirbh mu dheidhinn?" thuirt e.
"Tha fhios aca air an àireamh talmhainn a th' aig a h-uile duine.
"Tha an talamh uile air a chur a-steach anns na h-ìrean 1,2 is 3. Chan eil aca ach an ìre agus meud na talmhainn a chur air a' mhap, agus tha fhios aca dè tha a' dol a-mach air gach acaire.
"Tha iad ga dhèanamh doirbh dhaibh fhèin - tha e cho sìmplidh 's a ghabhas.
"An-dràsta tha mu £300m ri phàigheadh a-mach fhathast den Phàigheadh Bhunaiteach, agus tha sinn ag iarraidh orra caran nas lugha de dh'eagal a bhith orra ro bhith a' dèanamh mhearachdan.
"Tha iad an-dràsta ag ràdh nach fhaod iad pàigheadh a-mach ma tha an coimpiutair a' sealltainn gin mhearachdan air an sgìona airson gach gnothachais.
"Tha feadhainn de na mearachdan a tha sin, 's e nonsense a th' annta, agus bu chòir gum faod an luchd-obrach a dhol a-steach agus a dhol os cionn nam mearachdan sin agus an t-airgead a phàigheadh a-mach," thuirt e.
Thuige seo chaidh mu £100m den £400m uile gu lèir a tha anns an stòras a phàigheadh a-mach.
Feumaidh an còrr den airgead a bhith air a phàigheadh ro dheireadh na h-Ògmhios, ach bha dùil aig tuathanaich is croitearan ris ro dheireadh na bliadhna an-uiridh.


text:
Eaconomachd
Is e saidheans sòisealta a tha ann an eaconomachd a bhios ag amas a thuigsinn agus a thomhais ciamar a tha clann dhaoine a' cruthachadh beartas.
Chan urrainn do neach sam bith as aideachadh gu bheil beartas tarruinneachd, ach an sgrùdadh an ceist mu deidhinn a chruthachadh is fhearr don sgoilear cuimhneachadh nach ann an saidheans (sòisealta, nàdurra neo diadhachd) ach cruinneachadh fiosrachaidh air a chur an eagar. Is anns an eagar de sgoil-eaconomachd a dh'aithneachar na nithean a dh'aobhrachas agus na nithean a bhios aobharaichte ann an eaconomaidh ionadail neo nàiseanta.
Is ann aig deireadh an 18mh linn a chaidh sgoil-eaconomachd air stèidhicheadh, nuair a dh'fhoillsich am feallsanach ainmeil, An t-Ollamh Adam Smith a tràchd "On the Wealth of Nations". Mhinich an leabhar seo am bun-fath gur e saor-dhaoine (obair dhaoine), uidheamaichte le cuid talamh agus cuid calpa a chruitheachas beartas.
Roimhe am beachd seo, b' e am beachd cumanta gu robh am beartas a bha san t-saoghal glaiste agus mar sin cha robh ach aon dòigh a mheudaich beartas phearsanta agus sin a bhi ga chosnadh tro mhalairt. Theirear "Marcantailiseachd" ris a bhun-bheachd seo.


text:
Naidheachdan 11:00m
11 An Gearran 2013 Ùraichte aig Ùraichte aig
Neo-eisimeileachd
Dh'fhoillsich Riaghaltas na Rìoghachd Aonaichte a' chiad phàipear ann an sreath a' comihead air a' bhuaidh a bheireadh neo-eisimeileachd do dh'Alba air an dùthaich. Tha e a' nochdadh comhairle bho dhithis eòlaichean air lagh eadar-nàiseanta mun t-seasamh a bhiodh aig Alba fon lagh. A rèir nan eòlaichean 's e stàit gu tur ùr a bhiodh ann an Alba neo-eisimeileach, a' ciallachadh gum feumadh i cur a-steach airson ballrachd anns an Aonadh Eòrpach, agus nach biodh gin de na còrdaidhean eadar-nàiseanta a th' aig Breatainn a' buntainn rithe.
Iomairt Theasairginn
Tha còrr air 100 luchd-teasairginn a-muigh a' sireadh sianar shreapadairean a th' air chall anns a' Mhonadh Ruadh. 'S i buidheann à Leeds a th' annta, 's cha chualas bhuapa bho fheasgar an-dè. Bha iad ann an duilgheadas ann an Coire an t-Sneachda, no Coire an Lochain. Tha droch aimsir a' cur maill air luchd-teasairginn, agus droch chathadh ann. Tha e a' ciallachadh, am measg eile, nach urrainn dhaibh heileacoptair a chur an-àirde.
Inbhir Pheofharain
Tha luchd-smàlaidh fhathast a' dèiligeadh ri teine ann am meadhan Inbhir Pheofharain, ged a tha e a-nise fo smachd aca. Thòisich an teine timcheall air far a bheil an Taigh-òsta Rìoghail air an Àrd-Shràid. Tha ochd einnseanan-smàlaidh fhathast an làthair. Tha na Poilis ag iarraidh air daoine fuireach air falbh bho mheadhan a' bhaile an-dràsta. Tha an t-Àrd-Shràid agus Sràid a' Chnuic dùinte. 'S e ostail do dhaoine gun dachaigh a bh' anns an Taigh-Òsta Rìoghail. Tha Comhairle na Gàidhealtachd a-nise a' sireadh àite-fuirich do naoinear aca.
Drochaid Cheasaig
Cha robh cùisean buileach dona dha trafaig air Drochaid Cheasaig an-diugh, 's iad air aon taobh dhith a dhùnadh airson obair-càraidh mhòir. Tha coltas gun do dh'fhàg mòran dhaoine san Eilean Dubh an dachaigh na bu tràithe na an àbhaist airson faighinn a dh'obair ann an Inbhir Nis, agus gun cuidich sin le cùisean. Tha mòran dhaoine a ghabh bus cuideachd. Ach a dh'aindeoin sin, bha dàil timcheall air 20 mionaid ann do chuid aig amannan.
Feòil-Eich
Tha luchd-iomairt chòirichean bheathaichean a' cumail a-mach gun deach na mìltean each à Poblachd na h-Èireann a reic gu mì-laghail ri ionadan giollachd bìdhe air feadh na Roinn Eòrpa. A rèir Buidhne Dìon Bheathaichean Uladh, reic eucoirich na h-eich a' cleachdadh phàipearan fuadain agus sgealban micro a bh' air an ceannach air an eadar-lìon.
Calanais
Dhiùlt Riaghaltas na h-Alba cead do chroitear dà chrann-gaoithe a thogail mu choinneimh Tursachain Chalanais. Bha Tormod Dòmhnallach airson na crainn, 67tr, a thogail ann am Beàrnaraigh. Thug Comhairle nan Eilean Siar cead dha ron a seo, an aghaidh comhairle nan oifigearan dealbhachaidh aca. Ach thuirt an Riaghaltas nach biodh an leasachadh a chum maith na dùthcha.


text:
Fear a dhìth sna h-Eileanan
- 10 Am Màrt 2015
- Sgaoil post air Facebook
- Sgaoil post air Messenger
- Sgaoil post air Twitter
- Sgaoil post air Post-D
- Sgaoil post air Facebook
- Sgaoil post air WhatsApp
- Sgaoil post air Messenger
- Sgaoil post air Twitter
-
Sgaoil
Sgaoil post airTha na ceanglaichean seo air an taobh a-muigh agus fosglaidh iad ann an uinneig ùir
-
Post-DSgaoil post air Post-D
-
-
MessengerSgaoil post air Messenger
-
MessengerSgaoil post air Messenger
-
Dèan lethbhreac den cheangail seoMu sgaoileadh
Tha na ceanglaichean seo air an taobh a-muigh agus fosglaidh iad ann an uinneig ùir
-
Tha na Poilis a' sireadh fiosrachaidh mu fhear a tha a dhìth sna h-Eileanan Siar.
Chunnacas Anndra Rigby mu dheireadh aig a dhachaigh ann an Geòcrab sna Hearadh mu 07:00m Diluain.
Tha e 59, 5' 10" de dh'àirde, caol le falt donn, agus blas-cainnte Sasannach.
Chan eil fhios dè an t-aodach a bh' air nuair a chaidh fhaicinn mu dheireadh, ach tha fhios gu bheil e tric a' falbh le màileid throm.


text:
Dòmhnallach gu Inbhir Nis
Tha Somhairle Dòmhnallach bho Chamanachd an Eilein Sgitheanaich air gluasad gu sgioba Inbhir Nis son seasan 2012.
Tha Dòmhnallach a' fuireach ann an Inbhir Nis agus tha uallach siubhail air cùl a cho-dhùnaidh a dhol dhan sgioba ionadail aige am bliadhna.
'S e buille a bhios ann dha na Sgitheanaich is Dòmhnallach a-measg nan cluicheadaran as fheàrr aca thar grunn bhliadhnaichean.
Bha seasan math aige an-uiridh is e a' faighinn àite ann am buidheann na h-Alba son na sreatha eadar-nàiseanta an aghaidh na h-Eireann.
Bidh e a' cluich ann an sgioba Inbhir Nis còmhla ri fear eile a bha roimhe a' cluich dhan Eilean Sgitheanach, Dougie MacFhraing.
Chluich MacFhraing, a tha cuideachd a' fuireach ann an Inbhir Nis, airson Baile Chaolais an-uiridh.
Tha Inbhir Nis cuideachd a' cur fàilte air Stiubhart MacRath, a tha a' tilleadh thuca as dèidh seasan còmhla ri Ceann Loch Seile, agus Kenny Loades, nach do chluich idir an-uiridh.